Document ID: 32007R1071

ΚΑΝΟΝΙΣΜΌΣ (ΕΚ) αριθ. 1071/2007 ΤΗΣ ΕΠΙΤΡΟΠΉΣ
της 18ης Σεπτεμβρίου 2007
για την επιβολή προσωρινού δασμού αντιντάμπινγκ στις εισαγωγές τεμαχίων οπτάνθρακα διαμέτρου μεγαλύτερης των 80 mm (οπτάνθρακας 80+), καταγωγής Λαϊκής Δημοκρατίας της Κίνας
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1), (εφεξής «βασικός κανονισμός») και ιδίως το άρθρο 7,
Έπειτα από διαβουλεύσεις με τη συμβουλευτική επιτροπή,
Εκτιμώντας τα ακόλουθα:
A. ΔΙΑΔΙΚΑΣΙΑ
1. Έναρξη διαδικασίας
(1)
Στις 20 Δεκεμβρίου 2006, δυνάμει του άρθρου 5 του βασικού κανονισμού, η Επιτροπή εξέδωσε ανακοίνωση («ανακοίνωση έναρξης διαδικασίας»), που δημοσιεύθηκε στην Επίσημη Εφημερίδα της Ευρωπαϊκής Ένωσης (2), για την έναρξη διαδικασίας αντιντάμπινγκ σχετικά με τις εισαγωγές στην Κοινότητα τεμαχίων οπτάνθρακα με διάμετρο μεγαλύτερη των 80 mm (εφεξής «οπτάνθρακας 80+») καταγωγής Λαϊκής Δημοκρατίας της Κίνας («ΛΔΚ» ή «ενδιαφερόμενη χώρα»).
(2)
Η διαδικασία κινήθηκε έπειτα από καταγγελία που υποβλήθηκε στις 20 Νοεμβρίου 2006 από τρεις κοινοτικούς παραγωγούς (εφεξής «καταγγέλλοντες»), οι οποίοι αντιπροσωπεύουν σημαντικό τμήμα, συγκεκριμένα πάνω από το 30 %, της συνολικής κοινοτικής παραγωγής οπτάνθρακα 80+. Η καταγγελία περιείχε εκ πρώτης όψεως αποδεικτικά στοιχεία σχετικά με την ύπαρξη πρακτικής ντάμπινγκ στο εν λόγω προϊόν και τη σημαντική ζημία που προέκυψε απ’ αυτήν, στοιχεία τα οποία θεωρήθηκαν επαρκή για να δικαιολογήσουν την κίνηση διαδικασίας.
(3)
Το υπό εξέταση προϊόν είχε ήδη υπαχθεί σε μέτρα αντιντάμπινγκ από τον Ιούνιο του 2000 έως το 2004. Τα μέτρα επιβλήθηκαν προσωρινά με την απόφαση αριθ. 1238/2000/ΕΚΑΧ της Επιτροπής (3) και οριστικά με την απόφαση αριθ. 2730/2000/ΕΚΑΧ της Επιτροπής (4) (εφεξής «προηγούμενα μέτρα»), ανεστάλησαν όμως το Μάρτιο του 2004 με την απόφαση 2004/264/ΕΚ της Επιτροπής (5) λόγω προσωρινής μεταβολής των συνθηκών αγοράς. Η αναστολή παρατάθηκε με τον κανονισμό (ΕΚ) αριθ. 2117/2004 του Συμβουλίου (6) μέχρι τις 15 Δεκεμβρίου 2005, οπότε τα μέτρα έληξαν.
2. Ενδιαφερόμενα μέρη της διαδικασίας
(4)
Η Επιτροπή ενημέρωσε επίσημα για την κίνηση της διαδικασίας τους καταγγέλλοντες παραγωγούς και άλλους γνωστούς κοινοτικούς παραγωγούς, τους εκπροσώπους της ΛΔΚ, παραγωγούς-εξαγωγείς της ΛΔΚ, εισαγωγείς/εμπόρους και χρήστες που ήταν γνωστό ότι ενδιαφέρονταν για το ζήτημα, καθώς και επαγγελματικές οργανώσεις που ήταν επίσης γνωστό ότι ενδιαφέρονταν. Στα ενδιαφερόμενα μέρη δόθηκε η ευκαιρία να εκφράσουν τις απόψεις τους γραπτώς και να ζητήσουν ακρόαση εντός της προθεσμίας που οριζόταν στην ανακοίνωση για την έναρξη διαδικασίας. Ένας εξαγωγέας από τη ΛΔΚ, καθώς και παραγωγοί, χρήστες και ένας εισαγωγέας στην Κοινότητα υπέβαλαν τις απόψεις τους γραπτώς. Όλα τα μέρη που ζήτησαν ακρόαση εντός της ταχθείσας προθεσμίας και τα οποία απέδειξαν ότι αυτό επιβαλλόταν για ειδικούς λόγους έγιναν δεκτά σε ακρόαση.
(5)
Λόγω του προφανούς μεγάλου αριθμού παραγωγών-εξαγωγέων και εισαγωγέων που αφορούσε η έρευνα, στην ανακοίνωση έναρξης διαδικασίας προβλεπόταν η δυνατότητα εφαρμογής τεχνικών δειγματοληψίας, σύμφωνα με το άρθρο 17 του βασικού κανονισμού.
(6)
Για να μπορέσει η Επιτροπή να αποφασίσει κατά πόσον ήταν αναγκαία η δειγματοληψία και, εφόσον ήταν αναγκαία, να επιλέξει σχετικό δείγμα, κλήθηκαν οι παραγωγοί-εξαγωγείς να αναγγελθούν και να παράσχουν πληροφορίες σύμφωνα με τα καθοριζόμενα στην ανακοίνωση έναρξης διαδικασίας. Μόνο ένας παραγωγός-εξαγωγέας προσφέρθηκε να συνεργαστεί. Αποφασίστηκε, συνεπώς, ότι δεν ήταν αναγκαία η δειγματοληψία.
(7)
Όσον αφορά επίσης τους εισαγωγείς οπτάνθρακα 80+, δεδομένου ότι μόνο ένας εισαγωγέας έδειξε προθυμία να συνεργαστεί, αποφασίστηκε ότι δεν ήταν αναγκαία η δειγματοληψία.
(8)
Για να μπορέσει ο μόνος συνεργαζόμενος παραγωγός-εξαγωγέας της ΛΔΚ να υποβάλει αίτηση να του αναγνωριστεί καθεστώς οικονομίας αγοράς (ΚΟΑ), σύμφωνα με το άρθρο 2 παράγραφος 7 του βασικού κανονισμού, ή ατομική μεταχείριση (ΑΜ), σύμφωνα με το άρθρο 9 παράγραφος 5 του βασικού κανονισμού, εφόσον το επιθυμούσε, η Επιτροπή απέστειλε στη μοναδική συνεργαζόμενη κινεζική εταιρεία έντυπο αίτησης ΚΟΑ/ΑΜ. Ο εν λόγω παραγωγός-εξαγωγέας δεν υπέβαλε αίτηση ούτε για ΚΟΑ ούτε για ΑΜ.
(9)
Η Επιτροπή απέστειλε ερωτηματολόγια σε όλα τα μέρη που ήταν γνωστό ότι ενδιαφέρονταν και σε όλες τις εταιρείες που αναγγέλθηκαν εντός των προθεσμιών που προβλέπονταν στην ανακοίνωση έναρξης διαδικασίας. Η Επιτροπή έλαβε απαντήσεις από το μοναδικό κινέζο συνεργασθέντα παραγωγό-εξαγωγέα, από πέντε κοινοτικούς παραγωγούς, από έναν εισαγωγέα και από 36 χρήστες. Επιπλέον, ορισμένοι χρήστες υπέβαλαν παρατηρήσεις, χωρίς να απαντήσουν στο ερωτηματολόγιο. Παρατηρήσεις υποβλήθηκαν επίσης από την Ευρωπαϊκή Ένωση Χυτηρίων («CAEF»), η οποία περιλαμβάνει εθνικές ενώσεις χυτηρίων από 17 κράτη μέλη της ΕΕ και η οποία ενεργούσε εξ ονόματος και των μελών της.
(10)
H Επιτροπή ζήτησε και επαλήθευσε όλες τις πληροφορίες που έκρινε αναγκαίες για τον προκαταρκτικό καθορισμό του ντάμπινγκ, της προκληθείσας ζημίας και του κοινοτικού συμφέροντος. Επισκέψεις επαλήθευσης πραγματοποιήθηκαν στις ακόλουθες εταιρείες:
α)
Κοινοτικοί παραγωγοί
-
Industrial Química del Nalón, S.A., Οβιέδο, Αστούριας, Ισπανία
-
Industrias Doy Manuel Mórate, S.L., Οβιέδο, Αστούριας, Ισπανία
-
Italiana Coke SpA, Σαβόνα, Ιταλία
-
OKD, OKK, a.s., Ostrava-Přívoz, Τσεχική Δημοκρατία
-
Productos de Fundición, S.A., Baracaldo, Vizcaya, Ισπανία
β)
Μη συνδεδεμένος εισαγωγέας στην Κοινότητα
-
ThyssenKrupp MinEnergy GmbH, Έσσεν, Γερμανία
γ)
Χρήστες στην Κοινότητα
-
Rockwool International A/S και η θυγατρική της Rockwool A/S, Denmark, και οι δύο στο Hedehusene, Δανία
-
Fritz Winter Eisengiesserei GmbH & Co, Stadttalendorf, Γερμανία.
(11)
Ελλείψει αιτήσεων για αναγνώριση ΚΟΑ ή ΑΜ, και δεδομένου ότι για τους παραγωγούς-εξαγωγείς της ΛΔΚ πρέπει να καθοριστεί κανονική αξία με βάση δεδομένα από επιλεγμένη ανάλογη χώρα, πραγματοποιήθηκε επίσκεψη επαλήθευσης στις εγκαταστάσεις των ακόλουθων εταιρειών:
Παραγωγοί της ανάλογης χώρας ΗΠΑ
-
Tonawanda Coke Co., Νέα Υόρκη
-
Erie Coke Co., Πενσυλβανία.
3. Περίοδος έρευνας
(12)
Η έρευνα για το ντάμπινγκ και τη ζημία κάλυψε την περίοδο από την 1η Οκτωβρίου 2005 έως τις 30 Σεπτεμβρίου 2006 (εφεξής «περίοδος έρευνας» ή «ΠΕ»). Η εξέταση των τάσεων που ήταν σημαντικές για την εκτίμηση της ζημίας κάλυψε την περίοδο από την 1η Ιανουαρίου 2003 μέχρι το τέλος της ΠΕ (εφεξής «εξεταζόμενη περίοδος»).
B. ΥΠΟ ΕΞΕΤΑΣΗ ΠΡΟΪΟΝ ΚΑΙ ΟΜΟΕΙΔΕΣ ΠΡΟΪΟΝ
1. Υπό εξέταση προϊόν
(13)
Το υπό εξέταση προϊόν είναι οπτάνθρακας σε τεμάχια με διάμετρο μεγαλύτερη των 80 mm (οπτάνθρακας 80+) καταγωγής Λαϊκής Δημοκρατίας της Κίνας (εφεξής «υπό εξέταση προϊόν»), που υπάγεται κανονικά στον κωδικό ΣΟ ex 2704 00 19.
(14)
Ο οπτάνθρακας σε τεμάχια με διάμετρο μεγαλύτερη των 80 mm (οπτάνθρακας 80+) παρασκευάζεται από ασφαλτούχο άνθρακα, που είναι οργανικό ιζηματογενές πέτρωμα το οποίο εξάγεται από το έδαφος. Η βιομηχανία χάλυβα χρησιμοποιεί κυρίως οπτάνθρακα μικρού και μεσαίου μεγέθους (οπτάνθρακας 80-, ο οποίος καλείται επίσης «οπτάνθρακας ή κωκ υψικαμίνων»), ενώ οι βιομηχανίες χυτοσιδήρου και μονωτικών χρησιμοποιούν οπτάνθρακα μεγάλου μεγέθους (οπτάνθρακας 80+, ο οποίος καλείται επίσης «οπτάνθρακας ή κωκ χυτηρίων») για τις ορθοκαμίνους τους. Και οι δύο τύποι οπτάνθρακα κατατάσσονται στον ίδιο κωδικό ΣΟ.
(15)
Από την έρευνα προέκυψε ότι όλοι οι τύποι του υπό εξέταση προϊόντος, παρά τις διαφορές στην ποιότητα του προ της επεξεργασίας ανθρακούχου υλικού, στις μεθόδους παραγωγής και στα μεγέθη των τεμαχίων, έχουν τα ίδια βασικά τεχνικά και χημικά χαρακτηριστικά και χρησιμοποιούνται ως καύσιμο σε ορθοκαμίνους.
(16)
Συνάγεται, συνεπώς, ότι το υπό εξέταση προϊόν είναι κωκ χυτηρίων καταγωγής ΛΔΚ, δηλαδή οπτάνθρακας σε τεμάχια με διάμετρο μεγαλύτερη των 80 mm, που χρησιμοποιείται σε ορθοκαμίνους. Συνάγεται επίσης ότι το κωκ χυτηρίων είναι ενιαίο προϊόν, αφού έχει τα ίδια βασικά τεχνικά και χημικά χαρακτηριστικά και την ίδια χρήση.
2. Ομοειδές προϊόν
(17)
Από την έρευνα προέκυψε ότι ο οπτάνθρακας 80+ που παράγεται και πωλείται στην Κοινότητα από την κοινοτική βιομηχανία, εκείνος που παράγεται στη ΛΔΚ και διατίθεται για εξαγωγή στην Κοινότητα και εκείνος που παράγεται και πωλείται στην ανάλογη χώρα (ΗΠΑ) έχουν τα ίδια βασικά φυσικά, τεχνικά και χημικά χαρακτηριστικά και χρήσεις. Θεωρούνται, κατά συνέπεια, ομοειδή προϊόντα κατά την έννοια του άρθρου 1 παράγραφος 4 του βασικού κανονισμού.
Γ. ΝΤΑΜΠΙΝΓΚ
1. Συνεργασία
(18)
Όπως αναφέρεται στην αιτιολογική σκέψη 6 ανωτέρω, μόνο ένας κινέζος παραγωγός-εξαγωγέας συνεργάστηκε κατά τη διαδικασία. Οι εξαγωγικές πωλήσεις του εν λόγω παραγωγού-εξαγωγέα αντιπροσώπευαν ποσοστό μικρότερο του 30 % των συνολικών εισαγωγών οπτάνθρακα 80+ καταγωγής Κίνας που διατέθηκαν στην Κοινότητα κατά την ΠΕ. Συνάγεται, κατά συνέπεια, ότι το επίπεδο συνεργασίας ήταν πολύ χαμηλό. Οι εκπρόσωποι της ΛΔΚ ενημερώθηκαν ότι, λόγω του χαμηλού επιπέδου συνεργασίας, ενδέχεται να εφαρμοστεί το άρθρο 18 του βασικού κανονισμού.
2. Κανονική αξία
α) Ανάλογη χώρα
(19)
Στην ανακοίνωση έναρξης διαδικασίας αναφερόταν ότι υπήρχε η σκέψη να επιλεγούν οι ΗΠΑ ως κατάλληλη ανάλογη χώρα για τον καθορισμό της κανονικής αξίας στην περίπτωση της ΛΔΚ, και τα ενδιαφερόμενα μέρη κλήθηκαν να υποβάλουν παρατηρήσεις ως προς την καταλληλότητα της εν λόγω επιλογής. Κανένα μέρος δεν υπέβαλε σχετικές παρατηρήσεις ή αντιρρήσεις.
(20)
Η αγορά οπτάνθρακα 80+ των ΗΠΑ είναι μια σχετικώς μεγάλη και ανοικτή αγορά, με πέντε εγχώριους παραγωγούς (κατά τη διάρκεια της ΠΕ) και ικανό επίπεδο εισαγωγών. Επιπλέον, για την παραγωγή του υπό εξέταση προϊόντος χρησιμοποιούνται μέθοδοι παρόμοιες με εκείνες που χρησιμοποιούνται στη ΛΔΚ.
(21)
Εκτός των ΗΠΑ, εξετάστηκε η καταλληλότητα και άλλων χωρών που θεωρήθηκε ότι μπορεί να έχουν παραγωγή οπτάνθρακα 80+. Για την Αυστραλία, τη μόνη χώρα που βρέθηκε να έχει παραγωγή στο υπό εξέταση προϊόν, οι πληροφορίες που δόθηκαν από το μοναδικό αυστραλιανό παραγωγό οδήγησαν στη διαπίστωση ότι η αυστραλιανή εγχώρια αγορά είναι πολύ περιορισμένη.
(22)
Με βάση τα ανωτέρω, εξήχθη το συμπέρασμα ότι οι ΗΠΑ ήταν κατάλληλη επιλογή ως ανάλογη χώρα. Έτσι, ζητήθηκε η συνεργασία της αμερικανικής ένωσης παραγωγών οπτάνθρακα.
β) Καθορισμός κανονικής αξίας
(23)
Σύμφωνα με το άρθρο 2 παράγραφος 7 του βασικού κανονισμού, η κανονική αξία καθορίστηκε με βάση επαληθευθείσες πληροφορίες που ελήφθησαν από δύο συνεργασθείσες εταιρείες των ΗΠΑ.
(24)
Όσον αφορά τον καθορισμό της κανονικής αξίας, η Επιτροπή, σύμφωνα με το άρθρο 2 παράγραφος 2 του βασικού κανονισμού, επαλήθευσε πρώτα ότι οι εγχώριες πωλήσεις σε ανεξάρτητους πελάτες του ομοειδούς προϊόντος που παρασκευάζεται από τους δύο συνεργαζόμενους παραγωγούς στις ΗΠΑ ήταν αντιπροσωπευτικές, δηλαδή ότι ο συνολικός όγκος των εν λόγω πωλήσεων αντιπροσώπευε ποσοστό 5 % τουλάχιστον του συνολικού όγκου εξαγωγών του υπό εξέταση προϊόντος στην Κοινότητα. Σχετικά με το θέμα αυτό, πρέπει να σημειωθεί ότι το υπό εξέταση προϊόν αποτελεί ενιαίο τύπο προϊόντος.
(25)
Η Επιτροπή εξέτασε στη συνέχεια κατά πόσον οι εν λόγω εγχώριες πωλήσεις μπορούσαν να θεωρηθούν ότι πραγματοποιήθηκαν στο πλαίσιο συνήθων εμπορικών πράξεων, σύμφωνα με το άρθρο 2 παράγραφος 4 του βασικού κανονισμού. Διαπιστώθηκε ότι ποσοστό μεγαλύτερο του 95 % του όγκου των πωλήσεων στην εγχώρια αγορά ήταν επικερδείς.
(26)
Έτσι, η κανονική αξία καθορίστηκε ως ο σταθμισμένος μέσος όρος των τιμών των εγχώριων πωλήσεων «εκ του εργοστασίου» σε μη συνδεδεμένους πελάτες οι οποίες πραγματοποιήθηκαν από τους δύο συνεργαζόμενους παραγωγούς των ΗΠΑ.
3. Τιμή εξαγωγής
(27)
Λόγω της περιορισμένης συνεργασίας από πλευράς ΛΔΚ, η τιμή εξαγωγής βασίστηκε κυρίως στις βέλτιστες διαθέσιμες πληροφορίες, σύμφωνα με το άρθρο 18 του βασικού κανονισμού. Από τον Ιανουάριο του 2006 δεν υπάρχει ειδικός κωδικός Taric για τον οπτάνθρακα 80+. Έτσι, δεν ήταν δυνατόν να χρησιμοποιηθούν αριθμητικά στοιχεία της Eurostat για να υπολογιστούν οι κινεζικές τιμές εξαγωγής οπτάνθρακα 80+ ή ο όγκος για την ΠΕ. Ωστόσο, μπόρεσαν να ληφθούν λεπτομερείς πληροφορίες για τις ποσότητες και τις τιμές οπτάνθρακα 80+ που εισήχθη από την Κίνα κατά τη διάρκεια της ΠΕ από τα τελωνεία των κρατών μελών εισαγωγής.
(28)
Δεδομένου ότι οι εν λόγω πληροφορίες για τις εισαγωγές του υπό εξέταση προϊόντος κατά τη διάρκεια της ΠΕ ήταν οι βέλτιστες διαθέσιμες πληροφορίες, σύμφωνα με το άρθρο 18 του βασικού κανονισμού, οι πληροφορίες αυτές χρησιμοποιήθηκαν για να εκτιμηθεί ο όγκος και οι τιμές των κινεζικών εξαγωγών κατά την ΠΕ. Ωστόσο, δεδομένου ότι και ο μοναδικός παραγωγός-εξαγωγέας είχε υποβάλει στοιχεία για τις τιμές εξαγωγής, εξετάστηκαν και αυτά τα στοιχεία και διαπιστώθηκε ότι συμφωνούσαν με τα στοιχεία που είχαν ληφθεί από τα τελωνεία. Βάσει αυτών των στοιχείων, η σταθμισμένη μέση καθαρή «εκ του εργοστασίου» τιμή εξαγωγής προσδιορίστηκε στα 107,73 ευρώ ανά μετρικό τόνο.
4. Σύγκριση
(29)
Η κανονική αξία και οι τιμές εξαγωγής συγκρίθηκαν σε επίπεδο «εκ του εργοστασίου». Για να εξασφαλιστεί δίκαιη σύγκριση μεταξύ της κανονικής αξίας και της τιμής εξαγωγής, πραγματοποιήθηκαν οι δέουσες προσαρμογές, προκειμένου να ληφθούν υπόψη διαφορές που επηρεάζουν τις τιμές και τη συγκρισιμότητα των τιμών, σύμφωνα με το άρθρο 2 παράγραφος 10 του βασικού κανονισμού. Έγιναν κατάλληλες προσαρμογές σχετικές με διαφορές στα φυσικά χαρακτηριστικά, τις εκπτώσεις, τα έξοδα μεταφοράς και ασφάλισης, τη συσκευασία, τις πιστώσεις και τις δαπάνες μετά την πώληση, όπου κρίθηκαν σκόπιμες και εφόσον στηρίζονταν σε επαληθευμένα αποδεικτικά στοιχεία.
(30)
Ο μοναδικός συνεργασθείς κινέζος παραγωγός-εξαγωγέας ισχυρίστηκε ότι το υπό εξέταση προϊόν που εισαγόταν από τη ΛΔΚ κατά την ΠΕ ήταν διαφορετικής ποιότητας από το ομοειδές προϊόν της ανάλογης χώρας και απαιτούσε πρόσθετο κοσκίνισμα πριν να διατεθεί όντως προς πώληση.
(31)
Το υπό εξέταση προϊόν και το ομοειδές προϊόν που παρασκευάζεται στην ανάλογη χώρα συγκρίθηκαν όσον αφορά τις ποιοτικές απαιτήσεις από πλευράς χημικών χαρακτηριστικών και διαστάσεων και πραγματοποιήθηκαν οι απαιτούμενες προσαρμογές. Όσον αφορά το κοσκίνισμα στην Ευρώπη, δεν είναι αναγκαία καμία προσαρμογή, γιατί η εν λόγω εργασία πραγματοποιείται μετά τον καθορισμό της τιμής CIF, η οποία αποτελεί το σημείο εκκίνησης για τον προσδιορισμό της τιμής εξαγωγής «εκ του εργοστασίου».
5. Περιθώριο ντάμπινγκ
(32)
Το περιθώριο ντάμπινγκ καθορίστηκε με βάση τη σύγκριση μιας σταθμισμένης μέσης «εκ του εργοστασίου» κανονικής αξίας με μια σταθμισμένη μέση «εκ του εργοστασίου» τιμή εξαγωγής, σύμφωνα με το άρθρο 2 παράγραφοι 11 και 12 του βασικού κανονισμού. Το περιθώριο ντάμπινγκ σε επίπεδο χώρας, εκφραζόμενο ως ποσοστό της τιμής CIF στα σύνορα της Κοινότητας, πριν από την πληρωμή των δασμών, είναι 53,3 %.
Δ. ΖΗΜΙΑ
1. Γενικά
(33)
Όπως αναφέρεται στην αιτιολογική σκέψη 3 παραπάνω, το 2000 επιβλήθηκαν μέτρα αντιντάμπινγκ στις εισαγωγές οπτάνθρακα 80+ καταγωγής ΛΔΚ. Τα μέτρα αυτά ανεστάλησαν το Μάρτιο του 2004 και έληξαν το Δεκέμβριο του 2005. Συνεπώς, στις αρχές της εξεταζόμενης περιόδου υπήρχαν σε εφαρμογή μέτρα για τις εισαγωγές από την ενδιαφερόμενη χώρα.
2. Κοινοτική παραγωγή και κοινοτικός κλάδος παραγωγής
(34)
Το ομοειδές προϊόν παράγεται στην Κοινότητα από επτά παραγωγούς. Κατά συνέπεια, η παραγωγή αυτών των επτά κοινοτικών παραγωγών θεωρείται ότι συνιστά την κοινοτική παραγωγή, κατά την έννοια του άρθρου 4 παράγραφος 1 του βασικού κανονισμού.
(35)
Από τους επτά αυτούς παραγωγούς, οι πέντε εκδήλωσαν ενδιαφέρον να συνεργαστούν εντός της προθεσμίας που οριζόταν στην ανακοίνωση έναρξης διαδικασίας και συνεργάστηκαν όντως απολύτως στην έρευνα. Οι εν λόγω πέντε παραγωγοί κάλυπταν μεγάλο μέρος της συνολικής κοινοτικής παραγωγής του ομοειδούς προϊόντος, συγκεκριμένα περίπου το 75 %. Οι πέντε συνεργασθέντες παραγωγοί συνιστούν, κατά συνέπεια, την κοινοτική βιομηχανία, κατά την έννοια του άρθρου 4 παράγραφος 1 και του άρθρου 5 παράγραφος 4 του βασικού κανονισμού, και θα αναφέρονται στο εξής ως «κοινοτικός κλάδος παραγωγής». Οι υπόλοιποι δύο κοινοτικοί παραγωγοί θα αναφέρονται στο εξής ως οι «άλλοι κοινοτικοί παραγωγοί». Αυτοί οι δύο άλλοι κοινοτικοί παραγωγοί δεν εξέφρασαν αντιρρήσεις για την καταγγελία.
3. Κοινοτική κατανάλωση
(36)
Η κοινοτική κατανάλωση καθορίστηκε βάσει των συνολικών πωλήσεων του κοινοτικού κλάδου παραγωγής στην κοινοτική αγορά, των στοιχείων για τον όγκο των πωλήσεων στην ΕΚ που ελήφθησαν από τους άλλους κοινοτικούς παραγωγούς και διασταυρώθηκαν με εκτιμήσεις που έγιναν από τους παραγωγούς του κοινοτικού κλάδου παραγωγής, στοιχείων που ελήφθησαν από χρήστες, καθώς και βάσει του όγκου των εισαγωγών. Για τον όγκο των κινεζικών εισαγωγών, δεν υπήρχαν διαθέσιμα στοιχεία από τη Eurostat, επειδή το 2006 δεν υπήρχε ειδικός κωδικός Taric για τον οπτάνθρακα 80+. Συνεπώς, ο όγκος των εισαγωγών για την ΠΕ καθορίστηκε προσωρινά με βάση τα λεπτομερή στοιχεία που ελήφθησαν από τις τελωνειακές αρχές της ΕΚ, όπως αναφέρεται στην αιτιολογική σκέψη 27 ανωτέρω. Για τα έτη 2003 και 2005, ο προσωρινός προσδιορισμός του όγκου των εισαγωγών βασίστηκε στα δεδομένα της Eurostat, τα οποία διασταυρώθηκαν με δεδομένα της αγοράς, που ελήφθησαν κατά τη διάρκεια της έρευνας από χρήστες και εισαγωγείς. Όσον αφορά το 2004, τα στοιχεία της Eurostat για τον όγκο των εισαγωγών έρχονται σε πλήρη αντίθεση με τις πληροφορίες της αγοράς που ελήφθησαν κατά τη διάρκεια της έρευνας από παραγωγούς, εισαγωγείς και χρήστες. Πράγματι, ενώ, βάσει των στοιχείων της αγοράς, οι κινεζικές εισαγωγές το 2004 ήταν μικρές, οι αριθμοί της Eurostat δείχνουν, αντίθετα, σημαντική κορύφωση των εν λόγω εισαγωγών το 2004. Συνεπώς, είναι πιθανόν, μετά την αναστολή των προηγούμενων μέτρων το Μάρτιο του 2004, οι εισαγωγείς να δήλωσαν κάποιες ποσότητες οπτάνθρακα 80- στον κωδικό Taric του οπτάνθρακα 80+ και έτσι τα στοιχεία της Eurostat να μη δίνουν την ακριβή εικόνα του όγκου των εισαγωγών το 2004. Για το λόγο αυτό, και λόγω της ιδιαίτερα περιορισμένης συνεργασίας από μέρους των κινέζων παραγωγών-εξαγωγέων και των εισαγωγέων στην Κοινότητα, στο στάδιο αυτό της έρευνας, ο όγκος των εισαγωγών για το 2004 καθορίστηκε με βάση τις πληροφορίες της καταγγελίας, οι οποίες συμφωνούν με τις πληροφορίες που ελήφθησαν κατά τη διάρκεια της έρευνας από εισαγωγείς και χρήστες. Η Επιτροπή θα συνεχίσει την έρευνά της για τους όγκους των εισαγωγών πριν προβεί στον οριστικό προσδιορισμό τους.
(37)
Βάσει των ανωτέρω, διαπιστώθηκε ότι κατά την εξεταζόμενη περίοδο η κοινοτική κατανάλωση αυξήθηκε, ενώ κατά τη διάρκεια της ΠΕ η κοινοτική αγορά για το υπό εξέταση προϊόν και το ομοειδές προϊόν ήταν περίπου 25 % υψηλότερα από τα επίπεδα του 2003.
2003
2004
2005
ΠΕ
Συνολική κατανάλωση ΕΚ (χιλιάδες τόνοι) (κλίμακα) (7)
1 100-1 500
1 300-1 700
1 350-1 750
1 400-1 800
Δείκτης (2003 = 100)
100
119
122
125
4. Εισαγωγές από την ενδιαφερόμενη χώρα
α) Όγκος και μερίδιο αγοράς των υπό εξέταση εισαγωγών
(38)
Με βάση τις πληροφορίες των τελωνειακών αρχών και των συνεργασθέντων μερών, η ΛΔΚ ήταν, κατά την εξεταζόμενη περίοδο, η μοναδική πηγή εισαγωγών του υπό εξέταση προϊόντος στην ΕΚ. Κατά συνέπεια, το σύνολο των εισαγωγών στην ΕΚ κατά την εξεταζόμενη περίοδο θεωρείται καταγωγής ΛΔΚ.
(39)
Με βάση τα διαθέσιμα στο στάδιο αυτό πραγματικά στοιχεία, που αναφέρονται στην αιτιολογική σκέψη 36 ανωτέρω, διαπιστώθηκε ότι ο όγκος των κινεζικών εισαγωγών του υπό εξέταση προϊόντος στην Κοινότητα από το 2003 (περίπου 311 χιλιάδες τόνοι) μέχρι την ΠΕ (περισσότεροι από 452 χιλιάδες τόνοι), αυξήθηκε κατά 45 %.
(40)
Το μερίδιο αγοράς των εισαγωγών από την ενδιαφερόμενη χώρα, από 24 % το 2003 αυξήθηκε σε 28 % κατά τη διάρκεια της ΠΕ, δηλαδή κατά 4 εκατοστιαίες μονάδες. Κατά τη διάρκεια της ΠΕ, το μερίδιο αγοράς των εισαγωγών από την ενδιαφερόμενη χώρα αυξήθηκε κατά 3 εκατοστιαίες μονάδες σε σύγκριση με το 2005.
2003
2004
2005
ΠΕ
Όγκος εισαγωγών από τη ΛΔΚ (τόνοι)
310 755
150 000
386 485
452 011
Δείκτης (2003=100)
100
48
124
145
Μερίδιο αγοράς εισαγωγών από τη ΛΔΚ
24 %
10 %
25 %
28 %
β) Τιμές
(41)
Δεδομένου ότι για το 2006 δεν υπάρχουν διαθέσιμα από τη Eurostat στοιχεία για τις κινεζικές εισαγωγές του υπό εξέταση προϊόντος (βλέπε αιτιολογική σκέψη 36 ανωτέρω), και λόγω της ιδιαίτερα περιορισμένης συνεργασίας από μέρους των κινέζων παραγωγών-εξαγωγέων και των εισαγωγέων της Κοινότητας, η μέση τιμή των εισαγωγών του υπό εξέταση προϊόντος καταγωγής ΛΔΚ για την ΠΕ καθορίστηκε προσωρινά με βάση τα λεπτομερή στοιχεία των τελωνειακών αρχών της ΕΚ, που αναφέρονται στην αιτιολογική σκέψη 27 ανωτέρω. Για τα έτη 2003-2005, η μέση τιμή εισαγωγής καθορίστηκε προσωρινά με βάση τα στοιχεία της Eurostat, τα οποία συμφωνούν με τα πορίσματα της έρευνας. Σημειώνεται ότι τα στοιχεία της Eurostat για το έτος 2004, ενώ εμφανίζονται ανακριβή όσον αφορά τους όγκους εισαγωγών (βλέπε αιτιολογική σκέψη 36 ανωτέρω), ωστόσο, όσον αφορά τις τιμές εισαγωγής για το 2004, συμφωνούν με τα πορίσματα της έρευνας και τις συγκρίσεις που έγιναν μεταξύ των τάσεων των τιμών του οπτάνθρακα 80+ και του οπτάνθρακα 80- κατά τη συνολική εξεταζόμενη περίοδο. Έτσι, οι τιμές εισαγωγής και για το 2004 καθορίστηκαν προσωρινά με βάση τα στοιχεία της Eurostat. Η Επιτροπή όμως θα συνεχίσει την έρευνα όσον αφορά τις τιμές εισαγωγής μέχρι τον οριστικό καθορισμό τους.
(42)
Με βάση τα προαναφερθέντα στοιχεία, η μέση τιμή των εισαγωγών του υπό εξέταση προϊόντος καταγωγής ΛΔΚ υπερδιπλασιάστηκε από το 2003 (122 ευρώ/τόνο) μέχρι το 2004 (275 ευρώ/τόνο), το 2005 όμως έπεσε σημαντικά (224 ευρώ/τόνο), τάση που συνεχίστηκε κατά τη διάρκεια της ΠΕ (156 ευρώ/τόνο). Σε εκατοστιαία βάση, οι τιμές από το 2004 έως την ΠΕ μειώθηκαν κατά 35 %. Ωστόσο, κατά την εξεταζόμενη περίοδο (2003 - ΠΕ), οι τιμές αυξήθηκαν κατά 27 %.
2003
2004
2005
ΠΕ
Μέση τιμή CIF, στα σύνορα της Κοινότητας, εισαγωγών από τη ΛΔΚ (ευρώ/τόνο)
122
275
224
156
Δείκτης (2003 = 100)
100
225
184
127
γ) Πραγματοποίηση πωλήσεων σε τιμές χαμηλότερες από τις κοινοτικές
(43)
Για τον προσδιορισμό των πωλήσεων σε τιμές χαμηλότερες από τις κοινοτικές, αναλύθηκαν τα στοιχεία που αφορούν τις τιμές κατά την ΠΕ. Οι σχετικές τιμές πώλησης του κοινοτικού κλάδου παραγωγής ήταν καθαρές τιμές σε ανεξάρτητους πελάτες μετά την αφαίρεση εκπτώσεων και άλλων μειώσεων. Οι τιμές αυτές προσαρμόστηκαν, εφόσον ήταν απαραίτητο, σε επίπεδο «εκ του εργοστασίου», δηλ. μη λαμβανομένων υπόψη των εξόδων μεταφοράς στην Κοινότητα. Οι τιμές των υπό εξέταση εισαγωγών, με βάση τα διαθέσιμα στοιχεία που αναφέρονται στην αιτιολογική σκέψη 41 ανωτέρω, προσαρμόστηκαν, όπου ήταν αναγκαίο, στην τιμή CIF στα σύνορα της Κοινότητας, με κατάλληλη προσαρμογή για τα έξοδα μετά την εισαγωγή (κοσκίνισμα και έξοδα εκτελωνισμού), τα οποία επωμίζονται οι εισαγωγείς στην Κοινότητα.
(44)
Από τη σύγκριση προέκυψε ότι, κατά τη διάρκεια της ΠΕ, το υπό εξέταση προϊόν καταγωγής ΛΔΚ διατέθηκε στην Κοινότητα σε τιμές χαμηλότερες κατά 10,2 % από τις τιμές πώλησης του κοινοτικού κλάδου παραγωγής.
5. Κατάσταση του κοινοτικού κλάδου παραγωγής
(45)
Σύμφωνα με το άρθρο 3 παράγραφος 5 του βασικού κανονισμού, η Επιτροπή εξέτασε όλους τους συναφείς οικονομικούς παράγοντες και δείκτες που είχαν σημασία για την κατάσταση του κοινοτικού κλάδου παραγωγής κατά την εξεταζόμενη περίοδο.
α) Παραγωγή
(46)
Η παραγωγή του κοινοτικού κλάδου, από τα επίπεδα των 824 000 περίπου τόνων το 2003, έφθασε κατά τη διάρκεια του 2004 στο επίπεδο αιχμής του 1 017 000 τόνων περίπου, πριν πέσει το 2005 και αυξηθεί πάλι ελαφρά κατά την ΠΕ. Η σημαντική αύξηση της παραγωγής του κοινοτικού κλάδου το 2004 μπορεί να ερμηνευθεί από τη μειωμένη προσφορά στην αγορά, λόγω των μειωμένων εισαγωγών από τη ΛΔΚ, και από το κλείσιμο κάποιων άλλων εργοστασίων που παρήγαν οπτάνθρακα 80+ στην Κοινότητα. Γενικά, η παραγωγή αυξήθηκε κατά την εξεταζόμενη περίοδο κατά 18 % φθάνοντας τους 971 000 τόνους περίπου κατά την ΠΕ.
2003
2004
2005
ΠΕ
Παραγωγή (τόνοι)
823 728
1 016 682
953 522
971 137
Δείκτης (2003 = 100)
100
123
116
118
β) Παραγωγική ικανότητα και ποσοστά χρησιμοποίησης της παραγωγικής ικανότητας
(47)
Καθ’ όλη την εξεταζόμενη περίοδο, η παραγωγική ικανότητα του κοινοτικού κλάδου παραγωγής παρέμεινε σταθερή στα επίπεδα του 1,1 εκατ. τόνων περίπου. Το ποσοστό χρησιμοποίησης της παραγωγικής ικανότητας το 2003 ήταν 75 %. Το ποσοστό αυξήθηκε σε 93 % το 2004, μειώθηκε ελαφρά σε 87 % το 2005 και αυξήθηκε πάλι σε 89 % κατά την ΠΕ. Θα πρέπει να σημειωθεί ότι ο κλάδος αυτός έχει μια ιδιαιτερότητα, υπό την έννοια ότι τα ποσοστά χρησιμοποίησης της παραγωγικής του ικανότητας είναι μάλλον σταθερά, επειδή η παραγωγική διεργασία δεν μπορεί να διακοπεί προσωρινά.
2003
2004
2005
ΠΕ
Παραγωγική ικανότητα (τόνοι)
1 092 472
1 092 472
1 092 472
1 092 472
Δείκτης (2003 = 100)
100
100
100
100
Χρησιμοποίηση παραγωγικής ικανότητας
75 %
93 %
87 %
89 %
Δείκτης (2003 = 100)
100
123
116
118
γ) Όγκος πωλήσεων
(48)
Ο όγκος πωλήσεων της παραγωγής του κοινοτικού κλάδου σε μη συνδεδεμένους πελάτες στην κοινοτική αγορά αυξήθηκε απότομα το 2004 (40 %), έπεσε όμως πάλι κατά τη διάρκεια του 2005 (μείωση 12 εκατοστιαίων μονάδων) και της ΠΕ (μείωση 3 επιπλέον εκατοστιαίων μονάδων). Γενικά, ο όγκος των πωλήσεων κατά τη διάρκεια ολόκληρης της εξεταζόμενης περιόδου αυξήθηκε κατά 25 %, δηλαδή κατά ένα ποσοστό που αντιστοιχεί στην αύξηση της κοινοτικής κατανάλωσης.
2003
2004
2005
ΠΕ
Όγκος πωλήσεων ΕΚ (τόνοι)
658 641
921 347
845 688
825 013
Δείκτης (2003 = 100)
100
140
128
125
δ) Μερίδιο αγοράς
(49)
Το μερίδιο αγοράς του κοινοτικού κλάδου παραγωγής παρέμεινε σταθερό κατά την εξεταζόμενη περίοδο, στο 51 % περίπου, τόσο κατά το 2003 όσο και κατά την ΠΕ. Το 2004 παρουσίασε μια αιχμή λόγω της πτώσης των κινεζικών εισαγωγών. Καθ’ όλη την εξεταζόμενη περίοδο, ο κοινοτικός κλάδος παραγωγής κατόρθωσε να εκμεταλλευθεί τη μεγέθυνση της αγοράς, δηλαδή την αυξημένη κοινοτική κατανάλωση, διατηρώντας το μερίδιό του στην αγορά. Ωστόσο, κατά την ΠΕ, ο κοινοτικός κλάδος παραγωγής έχασε ένα ποσοστό περίπου 2,5 εκατοστιαίων μονάδων από το μερίδιό του σε σύγκριση με το 2005.
2003
2004
2005
ΠΕ
Μερίδιο αγοράς του κοινοτικού κλάδου παραγωγής
51,2 %
60,3 %
53,8 %
51,3 %
Δείκτης (2003 = 100)
100
118
105
100
ε) Μεγέθυνση
(50)
Μεταξύ 2003 και ΠΕ, διάστημα κατά το οποίο η κοινοτική κατανάλωση αυξήθηκε κατά 25 εκατοστιαίες μονάδες, ο όγκος πωλήσεων του κοινοτικού κλάδου παραγωγής στην κοινοτική αγορά αυξήθηκε σε αντίστοιχο ποσοστό και έτσι το μερίδιο αγοράς του παρέμεινε σταθερό. Κατά το ίδιο χρονικό διάστημα, οι εισαγωγές ντάμπινγκ κέρδισαν 4 εκατοστιαίες μονάδες σε μερίδιο αγοράς, ποσοστό που αντιστοιχεί σε αύξηση πωλήσεων περίπου 141 000 τόνων στην κοινοτική αγορά.
στ) Τιμές πώλησης στην Κοινότητα
(51)
Οι μέσες τιμές μονάδας των πωλήσεων του κοινοτικού κλάδου παραγωγής σε μη συνδεδεμένους πελάτες αυξήθηκαν σημαντικά από το 2003 (154 ευρώ/τόνο) έως το 2005 (244 ευρώ/τόνο), πέφτοντας στη συνέχεια κατά την ΠΕ, αλλά παραμένοντας και πάλι σε επίπεδα 29 % υψηλότερα από εκείνα του 2003 (199 ευρώ/τόνο).
2003
2004
2005
ΠΕ
Τιμή μονάδας στην αγορά της ΕΚ (ευρώ/τόνο)
154
192
244
199
Δείκτης (2003 = 100)
100
125
158
129
(52)
Δεδομένου του επιπέδου των χαμηλότερων τιμών των υπό εξέταση εισαγωγών, οι εν λόγω εισαγωγές ήταν αναμφίβολα ένας παράγοντας που επηρέασε τις τιμές πώλησης του κοινοτικού κλάδου παραγωγής.
ζ) Αποθέματα
(53)
Τα τελικά αποθέματα του κοινοτικού κλάδου παραγωγής αυξήθηκαν σημαντικά κατά την εξεταζόμενη περίοδο. Τα αποθέματα αυξήθηκαν αρχικά κατά 29 % το 2004, κατά 41 ακόμη εκατοστιαίες μονάδες το 2005 και κατά 88 εκατοστιαίες μονάδες κατά την ΠΕ. Το επίπεδο των αποθεμάτων σε σύγκριση με τον ετήσιο όγκο παραγωγής είναι, ωστόσο, σχετικά ασήμαντο (περίπου 3,5 % το 2003 και 7,6 % κατά την ΠΕ). Δεδομένου ότι ο όγκος πωλήσεων του κοινοτικού κλάδου παραγωγής στην κοινοτική αγορά αυξήθηκε εν γένει κατά την εξεταζόμενη περίοδο, όπως αναφέρεται στην αιτιολογική σκέψη 48 ανωτέρω, η αύξηση στα τελικά αποθέματα εξηγείται από τη μείωση των εξαγωγικών πωλήσεων του κοινοτικού κλάδου παραγωγής κατά την εξεταζόμενη περίοδο, όπως αναφέρεται στην αιτιολογική σκέψη 70 κατωτέρω.
2003
2004
2005
ΠΕ
Τελικά αποθέματα (τόνοι)
28 761
37 007
48 834
74 127
Δείκτης (2003 = 100)
100
129
170
258
η) Επενδύσεις
(54)
Οι ετήσιες επενδύσεις του κοινοτικού κλάδου παραγωγής στην παραγωγή του ομοειδούς προϊόντος παρέμειναν σταθερές κατά την εξεταζόμενη περίοδο, στα επίπεδα των 9 εκατ. ευρώ περίπου ετησίως, εκτός από μια προσωρινή πτώση το 2004. Οι επενδύσεις του κοινοτικού κλάδου παραγωγής αποσκοπούσαν στη συντήρηση και ανανέωση του υφιστάμενου εξοπλισμού (εν μέρει για την τήρηση ορισμένων απαιτήσεων της κοινοτικής περιβαλλοντικής νομοθεσίας) και όχι στην αύξηση της παραγωγικής ικανότητας.
2003
2004
2005
ΠΕ
Καθαρές επενδύσεις (σε χιλιάδες ευρώ)
8 951
8 139
9 059
9 070
Δείκτης (2003 = 100)
100
91
101
101
θ) Αποδοτικότητα, απόδοση των επενδύσεων, ταμειακές ροές και ικανότητα άντλησης κεφαλαίων
(55)
Κατά την εξεταζόμενη περίοδο, η αποδοτικότητα του κοινοτικού κλάδου παραγωγής, εκφρασμένη σε ποσοστό επί των καθαρών πωλήσεων, αυξήθηκε σημαντικά από το 2003 (11 %) έως το 2005 (18 %), η κατάσταση όμως άλλαξε άρδην κατά την ΠΕ, όταν ο κοινοτικός κλάδος παραγωγής άρχισε να εμφανίζει ζημιές (- 1 %). Η δραματική πτώση της αποδοτικότητας του κοινοτικού κλάδου παραγωγής οφειλόταν στην απότομη μείωση των τιμών πώλησης μεταξύ 2005 και ΠΕ.
(56)
Η απόδοση των επενδύσεων («ΑτΕ»), εκφρασμένη ως ποσοστό κέρδους επί της καθαρής λογιστικής αξίας των επενδύσεων, ακολούθησε γενικά τις τάσεις της αποδοτικότητας.
(57)
Όσον αφορά τις ταμειακές ροές του κοινοτικού κλάδου παραγωγής, διαπιστώθηκε η ύπαρξη παρόμοιας αρνητικής τάσης, η οποία είχε ως αποτέλεσμα τη σημαντική συνολική επιδείνωση της οικονομικής κατάστασης του κοινοτικού κλάδου παραγωγής κατά την ΠΕ.
(58)
Ο κοινοτικός κλάδος παραγωγής δεν ανέφερε να συνάντησε οποιεσδήποτε ουσιαστικές δυσκολίες στην άντληση κεφαλαίων. Ωστόσο, λόγω της ειδικής φύσης του κλάδου, το ότι δηλαδή η παραγωγική διαδικασία δεν μπορεί να διακοπεί χωρίς να καταστραφούν οι κάμινοι, το να σταματήσουν ορισμένες από αυτές και να επανατεθούν σε λειτουργία αργότερα θα απαιτούσε μεγάλες πρόσθετες επενδύσεις (τις οποίες ο κοινοτικός κλάδος παραγωγής εκτιμά ότι είναι της τάξεως των 2 εκατ. ευρώ ανά κάμινο). Ο κοινοτικός κλάδος παραγωγής εκτιμά ότι η ικανότητα άντλησης πρόσθετων κεφαλαίων για τέτοιες επενδύσεις θα ήταν περιορισμένη, εκτός αν ο επενδυτής ήταν πεπεισμένος για την αποδοτικότητα της αγοράς οπτάνθρακα 80+. Κατά συνέπεια, η παραγωγική ικανότητα του κοινοτικού κλάδου παραγωγής είναι εξ ανάγκης μάλλον παγιωμένη.
2003
2004
2005
ΠΕ
Αποδοτικότητα πωλήσεων στην κοινοτική αγορά σε μη συνδεδεμένους πελάτες
(% των καθαρών πωλήσεων)
11 %
17 %
18 %
-1 %
Δείκτης (2003 = 100)
100
158
169
-8
ΑτΕ (ποσοστό κέρδους επί της καθαρής λογιστικής αξίας των επενδύσεων)
5 %
23 %
17 %
-9 %
Δείκτης (2003 = 100)
100
460
340
- 180
Ταμειακές ροές (σε χιλιάδες ευρώ)
17 641
13 633
34 600
4 669
Δείκτης (2003=100)
100
77
196
26
ι) Απασχόληση, παραγωγικότητα και μισθοί
(59)
Οι θέσεις απασχόλησης του κοινοτικού κλάδου παραγωγής αυξήθηκαν κατά 13 % από το 2003 έως την ΠΕ. Σε σύγκριση με την αυξημένη παραγωγή, η παραγωγικότητα του εργατικού δυναμικού του κοινοτικού κλάδου παραγωγής, εκφραζόμενη ως παραγωγή (τόνοι) ανά απασχολούμενο άτομο κατ’ έτος, παρέμεινε σταθερή. Κατά την εξεταζόμενη περίοδο, το μέσο ετήσιο εργατικό κόστος ανά εργαζόμενο αυξήθηκε κατά 9 %.
2003
2004
2005
ΠΕ
Αριθμός εργαζομένων
680
754
734
767
Δείκτης (2003 = 100)
100
111
108
113
Παραγωγικότητα (τόνοι/εργαζόμενο)
1 676
1 954
1 760
1 697
Δείκτης (2003 = 100)
100
117
105
101
Ετήσιο εργατικό κόστος ανά εργαζόμενο
(σε χιλιάδες ευρώ)
28
28
29
31
Δείκτης (2003 = 100)
100
100
105
109
ια) Μέγεθος του περιθωρίου ντάμπινγκ
(60)
Λόγω του όγκου, του μεριδίου αγοράς και των τιμών των εισαγωγών ντάμπινγκ, οι επιπτώσεις του πραγματικού περιθωρίου ντάμπινγκ στον κοινοτικό κλάδο παραγωγής δεν μπορούν να θεωρηθούν αμελητέες.
(61)
Όπως αναφέρεται στην αιτιολογική σκέψη 3, τα προηγούμενα μέτρα αντιντάμπινγκ ανεστάλησαν το Μάρτιο του 2004, επειδή θεωρήθηκε ότι με την προσωρινή αλλαγή των συνθηκών στην αγορά ήταν απίθανο να επαναληφθεί η ζημία που συνδεόταν με τις εισαγωγές του υπό εξέταση προϊόντος καταγωγής ΛΔΚ. Η περίοδος για την οποία εξετάστηκαν τότε η εξέλιξη των όγκων και των τιμών του υπό εξέταση προϊόντος ήταν από την 1η Οκτωβρίου 2002 έως τις 30 Σεπτεμβρίου 2003. Η αναστολή παρατάθηκε μέχρι το Δεκέμβριο του 2005, οπότε τα μέτρα έληξαν. Υπό το πρίσμα των ανωτέρω, θεωρείται ότι το προηγούμενο ντάμπινγκ δεν επηρέασε σημαντικά την κατάσταση του κοινοτικού κλάδου παραγωγής κατά την εξεταζόμενη περίοδο της παρούσας έρευνας.
6. Συμπέρασμα για τη ζημία
(62)
Μεταξύ 2003 και ΠΕ, ο όγκος των εισαγωγών ντάμπινγκ του υπό εξέταση προϊόντος καταγωγής ΛΔΚ αυξήθηκε κατά 45 %, ενώ το μερίδιό τους στην κοινοτική αγορά αυξήθηκε περίπου κατά 4 εκατοστιαίες μονάδες. Οι μέσες τιμές των εισαγωγών ντάμπινγκ ήταν χαμηλότερες από τις τιμές του κοινοτικού κλάδου παραγωγής κατά την εξεταζόμενη περίοδο, εκτός από το έτος 2004. Στη συνέχεια, κατά την ΠΕ, οι τιμές των εισαγωγών από την ενδιαφερόμενη χώρα ήταν σημαντικά χαμηλότερες από τις τιμές του κοινοτικού κλάδου παραγωγής. Πράγματι, υπολογίστηκε ότι το περιθώριο των χαμηλότερων τιμών ήταν 10,2 %.
(63)
Οι περισσότεροι δείκτες ζημίας για τον κοινοτικό κλάδο παραγωγής κινούνταν θετικά μέχρι το 2005 (μολονότι το 2005 εμφάνισαν μια κάποια αρνητική πορεία σε σχέση με το εξαιρετικό έτος 2004), η πορεία όμως αυτή αναστράφηκε κατά την ΠΕ. Αυτό ισχύει ιδιαίτερα για τους οικονομικούς δείκτες του κοινοτικού κλάδου παραγωγής, και ιδίως για την αποδοτικότητα: τα περιθώρια κέρδους του 17-18 %, που επιτεύχθηκαν κατά την περίοδο 2004-2005, μειώθηκαν θεαματικά κατά την ΠΕ, και ο κοινοτικός κλάδος παραγωγής έκλεισε τις εργασίες του με ζημίες. Αρνητική επίσης εξέλιξη παρουσίασαν και η απόδοση των επενδύσεων καθώς και οι ταμειακές ροές. Η μεγάλη αυτή πτώση οφειλόταν στην απότομη μείωση των τιμών πώλησης μεταξύ 2005 και ΠΕ, περίοδο κατά την οποία οι μέσες τιμές πώλησης του ομοειδούς προϊόντος παραγωγής του κοινοτικού κλάδου παραγωγής μειώθηκαν κατά 19 %, επηρεάζοντας δυσμενώς την αποδοτικότητά του.
(64)
Μεταξύ 2005 και ΠΕ, και άλλοι δείκτες ζημίας παρουσίασαν αρνητική εξέλιξη, αν και λιγότερο σημαντική από την αποδοτικότητα: ο όγκος πωλήσεων του κοινοτικού κλάδου παραγωγής μειώθηκε κατά 3 % περίπου, ο κοινοτικός κλάδος παραγωγής έχασε ποσοστό 2,5 % από το μερίδιο αγοράς του, ενώ οι μέσες τιμές πώλησης έπεσαν κατά 19 %. Αφετέρου, ο όγκος παραγωγής, το ποσοστό χρησιμοποίησης της παραγωγικής ικανότητας και η απασχόληση εμφάνισαν μια ελαφρώς θετική εξέλιξη από το 2005 έως την ΠΕ.
(65)
Υπό το πρίσμα των ανωτέρω, εξάγεται το προσωρινό συμπέρασμα ότι ο κοινοτικός κλάδος παραγωγής υπέστη σημαντική ζημία, κατά την έννοια του άρθρου 3 παράγραφος 5 του βασικού κανονισμού.
E. ΑΙΤΙΩΔΗΣ ΣΥΝΑΦΕΙΑ
1. Εισαγωγή
(66)
Σύμφωνα με το άρθρο 3 παράγραφοι 6 και 7 του βασικού κανονισμού, η Επιτροπή εξέτασε κατά πόσον οι εισαγωγές ντάμπινγκ του υπό εξέταση προϊόντος καταγωγής ΛΔΚ προκάλεσαν ζημία στον κοινοτικό κλάδο παραγωγής σε βαθμό που να μπορεί να θεωρηθεί σημαντική. Εκτός από τις εισαγωγές ντάμπινγκ, εξετάστηκαν επίσης και άλλοι γνωστοί παράγοντες που θα μπορούσαν να έχουν προκαλέσει ζημία στον κοινοτικό κλάδο παραγωγής κατά το ίδιο χρονικό διάστημα, ούτως ώστε, σε περίπτωση που είχε προκληθεί ζημία από τους εν λόγω άλλους παράγοντες, η ζημία αυτή να μην αποδιδόταν στις εισαγωγές ντάμπινγκ.
2. Συνέπειες των εισαγωγών ντάμπινγκ
(67)
Μεταξύ 2003 και ΠΕ, ο όγκος των εισαγωγών του υπό εξέταση προϊόντος καταγωγής ΛΔΚ αυξήθηκε κατά 45 %, ενώ το μερίδιό τους στην κοινοτική αγορά καθ’ όλη την εξεταζόμενη περίοδο παρέμεινε σε σημαντικά επίπεδα, καλύπτοντας σταθερά ποσοστό 24 % και πλέον της αγοράς. Κατά την ΠΕ, το μερίδιο αγοράς ήταν 28 %. Μεταξύ 2003 και ΠΕ, η μέση τιμή των εν λόγω εισαγωγών αυξήθηκε συνολικά κατά 46 %, οι τιμές όμως ήταν γενικά χαμηλότερες από τις τιμές του κοινοτικού κλάδου παραγωγής κατά την εξεταζόμενη περίοδο, εκτός του εξαιρετικού έτους 2004. Κατά την ΠΕ, οι μέσες τιμές των εισαγωγών από τη ΛΔΚ ήταν χαμηλότερες από τις μέσες τιμές του κοινοτικού κλάδου παραγωγής κατά 10,2 %. Ο κοινοτικός κλάδος παραγωγής, για να κατοχυρώσει την παρουσία του στην εγχώρια αγορά και λόγω των χαμηλών αγοραίων τιμών των εισαγωγών από τη ΛΔΚ, αναγκάστηκε κατά τη διάρκεια της ΠΕ να μειώσει τις τιμές των πωλήσεών του κατά 29 %. Ωστόσο, από το 2005 έως την ΠΕ έχασε ποσοστό 2,5 % από το μερίδιο αγοράς του.
(68)
Έτσι, εξαιτίας της εφαρμογής της εν λόγω αθέμιτης τιμολογιακής πρακτικής στις εισαγωγές ντάμπινγκ από τη ΛΔΚ, οι τιμές του κοινοτικού κλάδου παραγωγής συμπιέστηκαν και δεν μπορούσαν πλέον να καλύψουν το υψηλό κόστος των πρώτων υλών. Το γεγονός αυτό επιβεβαιώθηκε από την κατακόρυφη πτώση της κερδοφορίας του κοινοτικού κλάδου παραγωγής κατά την ΠΕ.
(69)
Βάσει των ανωτέρω, εξάγεται προσωρινά το συμπέρασμα ότι οι εισαγωγές από τη ΛΔΚ σε σημαντικά χαμηλότερες τιμές από τις τιμές του κοινοτικού κλάδου παραγωγής κατά την ΠΕ, με παράλληλη αύξηση του όγκου τους, έπαιξαν καθοριστικό ρόλο στην επιδείνωση της κατάστασης του κοινοτικού κλάδου παραγωγής, η οποία αντικατοπτρίζεται στην απότομη πτώση της κερδοφορίας και στην επιδείνωση των υπόλοιπων οικονομικών δεικτών κατά την ΠΕ, καθώς και στην απώλεια μεριδίου αγοράς.
3. Συνέπειες άλλων παραγόντων
α) Εξαγωγικές επιδόσεις του κοινοτικού κλάδου παραγωγής
(70)
Όπως φαίνεται από τον παρακάτω πίνακα, ο όγκος των εξαγωγικών πωλήσεων οπτάνθρακα 80+ του κοινοτικού κλάδου παραγωγής μειώθηκε κατά 36 % κατά την εξεταζόμενη περίοδο. Ωστόσο, κατά την ΠΕ, όταν η κερδοφορία του κοινοτικού κλάδου παραγωγής έπεσε κατακόρυφα, όπως εξηγήθηκε παραπάνω, οι εξαγωγικές πωλήσεις ανέκαμψαν σημαντικά. Επιπλέον, το επίπεδο των εξαγωγικών πωλήσεων δεν παίζει σημαντικό ρόλο στο πλαίσιο των συνολικών πωλήσεων του κοινοτικού κλάδου παραγωγής, αντιπροσωπεύοντας ποσοστό μόλις 10 % των συνολικών πωλήσεων κατά την ΠΕ. Θεωρείται, συνεπώς, ότι η πτώση των εν λόγω εξαγωγών δεν είχε ουσιαστική συμμετοχή στη σημαντική ζημία που υπέστη ο κοινοτικός κλάδος παραγωγής.
2003
2004
2005
ΠΕ
Όγκος εξαγωγικών πωλήσεων (τόνοι)
140 511
103 409
56 453
90 402
Δείκτης (2003 = 100)
100
74
40
64
β) Εισαγωγές από άλλες τρίτες χώρες
(71)
Σύμφωνα με τις καλύτερες διαθέσιμες πληροφορίες που αναφέρονται στην αιτιολογική σκέψη 38 ανωτέρω, κατά την εξεταζόμενη περίοδο δεν έγιναν εισαγωγές από άλλες τρίτες χώρες εκτός από τη ΛΔΚ. Συνεπώς, συνάγεται ότι στη σημαντική ζημία που υπέστη ο κοινοτικός κλάδος παραγωγής δεν συνεισέφεραν εισαγωγές στην Κοινότητα προερχόμενες από άλλες τρίτες χώρες.
γ) Ανταγωνισμός από άλλους κοινοτικούς παραγωγούς
(72)
Όπως αναφέρεται παραπάνω στην αιτιολογική σκέψη 35, οι δύο άλλοι κοινοτικοί παραγωγοί δεν συνεργάστηκαν στην έρευνα. Ωστόσο, οι δύο αυτοί παραγωγοί έδωσαν στην Επιτροπή ορισμένες πληροφορίες σχετικά με τους συνολικούς τους όγκους παραγωγής και πωλήσεων, οι οποίες διασταυρώθηκαν με πληροφορίες που δόθηκαν από τους συνεργασθέντες κοινοτικούς παραγωγούς. Δεν δόθηκε καμιά πληροφορία σχετικά με τις τιμές πώλησης των άλλων κοινοτικών παραγωγών.
(73)
Βάσει των διαθέσιμων στοιχείων, εκτιμάται ότι ο όγκος πωλήσεων των δύο άλλων κοινοτικών παραγωγών στην Κοινότητα κατά την ΠΕ (8) ήταν της τάξης των 280 και 380 χιλιάδων τόνων. Επίσης, το αντίστοιχο μερίδιο αγοράς τους ήταν περίπου 20 %. Όπως αναφέρθηκε παραπάνω, το μερίδιο αγοράς του κοινοτικού κλάδου παραγωγής παρέμεινε σχετικά σταθερό καθ’ όλη την εξεταζόμενη περίοδο, ενώ οι κινεζικές εισαγωγές κατά την ίδια χρονική περίοδο κέρδισαν 4 εκατοστιαίες μονάδες σε μερίδιο αγοράς. Συνεπώς, οι κινεζικές εισαγωγές πρέπει λογικά να αφαίρεσαν όγκο πωλήσεων κυρίως από τους άλλους κοινοτικούς παραγωγούς, αν ληφθεί υπόψη η συνολική περίοδος. Ωστόσο, το κέρδος των 3 εκατοστιαίων μονάδων από τις κινεζικές εισαγωγές σε μερίδιο αγοράς κατά την ΠΕ αντιστοιχεί σε απώλεια μεριδίου αγοράς παρόμοιου μεγέθους από τον κοινοτικό κλάδο παραγωγής (2,5 εκατοστιαίες μονάδες).
(74)
Βάσει των ανωτέρω, και ελλείψει στοιχείων περί του αντιθέτου, συνάγεται ότι οι άλλοι κοινοτικοί παραγωγοί δεν συνέβαλαν στη ζημία που υπέστη ο κοινοτικός κλάδος παραγωγής.
δ) Τιμές πρώτων υλών
(75)
Ορισμένα ενδιαφερόμενα μέρη ισχυρίστηκαν ότι η ζημία που υπέστη ο κοινοτικός κλάδος παραγωγής οφειλόταν στις αυξήσεις του κόστους των πρώτων υλών. Σχετικά με το θέμα αυτό, διαπιστώθηκε ότι η βασική πρώτη ύλη που χρησιμοποιείται στην παραγωγή οπτάνθρακα 80+, ο άνθρακας οπτανθρακοποίησης, αντιπροσωπεύει το 50 % περίπου του κόστους παραγωγής του οπτάνθρακα 80+. Ο άνθρακας οπτανθρακοποίησης που χρησιμοποιείται από τον κοινοτικό κλάδο παραγωγής προέρχεται από τις ΗΠΑ, εκτός από έναν παραγωγό του κοινοτικού κλάδου παραγωγής, ο οποίος χρησιμοποιεί άνθρακα οπτανθρακοποίησης τοπικής προέλευσης. Όσον αφορά τις τιμές του άνθρακα οπτανθρακοποίησης που χρησιμοποιείται από τον κοινοτικό κλάδο παραγωγής, από την έρευνα προέκυψε ότι αυτές αυξήθηκαν σημαντικά και με σταθερό ρυθμό κατά την εξεταζόμενη περίοδο, όπως φαίνεται από τον κατωτέρω πίνακα:
2003
2004
2005
ΠΕ
Μέσο κόστος άνθρακα οπτανθρακοποίησης
(ευρώ/τόνο παραγόμενου οπτάνθρακα 80+)
77
97
126
127
Δείκτης (2003 = 100)
100
125
163
164
(76)
Σχετικά με το θέμα αυτό, σημειώνεται ότι η αύξηση στις τιμές των πρώτων υλών μεταξύ 2003 και 2005 πέρασε στις τιμές πώλησης του κοινοτικού κλάδου παραγωγής, οι οποίες, όπως αναφέρεται στην αιτιολογική σκέψη 51, αυξήθηκαν κατά την ίδια χρονική περίοδο, συμπίπτοντας με τα υψηλότερα περιθώρια κερδών του κοινοτικού κλάδου παραγωγής. Αντίθετα, κατά την ΠΕ, παρά την αύξηση της τιμής της πρώτης ύλης κατά 1 μόλις εκατοστιαία μονάδα σε σύγκριση με το 2005, η οικονομική κατάσταση του κοινοτικού κλάδου παραγωγής επιδεινώθηκε δραματικά, επειδή οι τιμές πώλησης μειώθηκαν σημαντικά.
(77)
Κατά συνέπεια, κρίνεται ότι οι τιμές των πρώτων υλών δεν συνέβαλαν στη σημαντική ζημία που υπέστη ο κοινοτικός κλάδος παραγωγής.
4. Συμπέρασμα σχετικά με την αιτιώδη συνάφεια
(78)
Εν κατακλείδι, από την ανωτέρω ανάλυση προκύπτει ότι οι εισαγωγές από τη ΛΔΚ προκάλεσαν σημαντική συμπίεση τιμών στην κοινοτική αγορά κατά την ΠΕ, χρονικό διάστημα κατά το οποίο οι εισαγωγές από τη ΛΔΚ πωλούνταν σε σημαντικά χαμηλότερες τιμές από τις τιμές του κοινοτικού κλάδου παραγωγής. Η εν λόγω συμπίεση τιμών οδήγησε σε σημαντική μείωση των τιμών πώλησης του κοινοτικού κλάδου παραγωγής, η οποία με τη σειρά της συνέπεσε με απότομη πτώση της κερδοφορίας του κοινοτικού κλάδου παραγωγής, της απόδοσης των επενδύσεων και των ταμειακών ροών. Επιπλέον, οι αυξημένες κινεζικές εισαγωγές κατά την ΠΕ είχαν ως αποτέλεσμα κέρδη στο μερίδιο αγοράς (3 εκατοστιαίες μονάδες), πράγμα το οποίο αντικατοπτρίζεται σε παρόμοιου επιπέδου απώλεια μεριδίου αγοράς από τον κοινοτικό κλάδο παραγωγής (2,5 εκατοστιαίες μονάδες).
(79)
Αφετέρου, από την εξέταση άλλων παραγόντων που θα μπορούσαν να έχουν προκαλέσει ζημία στον κοινοτικό κλάδο παραγωγής, διαπιστώθηκε ότι κανένας από αυτούς δεν μπορούσε να έχει σημαντικές αρνητικές επιπτώσεις.
(80)
Με βάση την ανωτέρω ανάλυση, στην οποία οι επιπτώσεις όλων των γνωστών παραγόντων που επηρεάζουν την κατάσταση του κοινοτικού κλάδου παραγωγής διαχωρίστηκαν σαφώς από τις ζημιογόνες επιπτώσεις των εισαγωγών ντάμπινγκ, συνάγεται προσωρινά το συμπέρασμα ότι οι εισαγωγές ντάμπινγκ καταγωγής της ενδιαφερόμενης χώρας προκάλεσαν σημαντική ζημία στον κοινοτικό κλάδο παραγωγής, κατά την έννοια του άρθρου 3 παράγραφος 6 του βασικού κανονισμού.
ΣΤ. ΚΟΙΝΟΤΙΚΟ ΣΥΜΦΕΡΟΝ
(81)
Η Επιτροπή εξέτασε κατά πόσον, παρά τα συμπεράσματα για το ντάμπινγκ, τη ζημία και την αιτιώδη συνάφεια, υφίστανται σοβαροί λόγοι που να οδηγούν στο συμπέρασμα ότι η θέσπιση μέτρων στην προκειμένη περίπτωση δεν εξυπηρετεί το συμφέρον της Κοινότητας. Στο πλαίσιο αυτό, και σύμφωνα με το άρθρο 21 παράγραφος 1 του βασικού κανονισμού, η Επιτροπή εξέτασε τον πιθανό αντίκτυπο της επιβολής μέτρων στα διάφορα ενδιαφερόμενα μέρη, καθώς και τις πιθανές συνέπειες από τη μη λήψη μέτρων. Για λόγους εμπιστευτικότητας, αντί των πραγματικών αριθμητικών στοιχείων, τα στοιχεία για τους επιμέρους εισαγωγείς ή χρήστες δίνονται ως κλίμακες τιμών.
1. Συμφέρον του κοινοτικού κλάδου παραγωγής
(82)
Όπως αναφέρεται στην αιτιολογική σκέψη 35 ανωτέρω, ο κοινοτικός κλάδος παραγωγής αποτελείται από πέντε εταιρείες, με εγκαταστάσεις παραγωγής στην Τσεχική Δημοκρατία, την Ιταλία και την Ισπανία, και απασχολεί περίπου 750 άτομα που απασχολούνται άμεσα στην παραγωγή, τις πωλήσεις και τη διαχείριση του ομοειδούς προϊόντος. Αν επιβληθούν μέτρα, αναμένεται να παύσει η συμπίεση των τιμών στην κοινοτική αγορά, να ανακάμψουν οι τιμές των πωλήσεων του κοινοτικού κλάδου παραγωγής και να βελτιωθεί έτσι η οικονομική κατάστασή του.
(83)
Αφετέρου, αν δεν ληφθούν μέτρα αντιντάμπινγκ, είναι πιθανόν να συνεχιστούν οι αρνητικές τάσεις στην εξέλιξη των οικονομικών δεικτών του κοινοτικού κλάδου παραγωγής, και ιδίως της αποδοτικότητάς του. Ο κοινοτικός κλάδος παραγωγής είναι πιθανόν να συνεχίσει να χάνει μερίδια αγοράς, επειδή δεν θα είναι σε θέση να αντιμετωπίσει τις τιμές αγοράς που επιβάλλονται από τις εισαγωγές ντάμπινγκ από τη ΛΔΚ. Το γεγονός αυτό είναι δυνατόν να οδηγήσει σε περικοπές παραγωγής και επενδύσεων, κλείσιμο ορισμένων παραγωγικών εγκαταστάσεων και απώλεια θέσεων εργασίας στην Κοινότητα.
(84)
Συνάγεται, επομένως, το συμπέρασμα ότι η επιβολή μέτρων αντιντάμπινγκ θα επιτρέψει στον κοινοτικό κλάδο παραγωγής να ανακάμψει από τις συνέπειες του διαπιστωθέντος ζημιογόνου ντάμπινγκ.
2. Συμφέρον των μη συνδεδεμένων εισαγωγέων/εμπόρων στην Κοινότητα
(85)
Όπως αναφέρεται στην αιτιολογική σκέψη 9 ανωτέρω, μόνο ένας από τους εισαγωγείς/εμπόρους απάντησε στο ερωτηματολόγιο. Με βάση τις πληροφορίες που αναφέρονται στην αιτιολογική σκέψη 36, κατά την ΠΕ, το σύνολο σχεδόν των κοινοτικών εισαγωγών του υπό εξέταση προϊόντος αφορούσε την εν λόγω εταιρεία.
(86)
Με βάση τις πληροφορίες που υποβλήθηκαν από τον ενδιαφερόμενο εισαγωγέα, διαπιστώθηκε ότι το 20 % περίπου του συνολικού κύκλου εργασιών της εταιρείας κατά την ΠΕ κάλυπταν οι εισαγωγές του υπό εξέταση προϊόντος από τη ΛΔΚ. Ο εισαγωγέας/έμπορος αγοράζει οπτάνθρακα 80+ όχι μόνο από τη ΛΔΚ αλλά και από άλλες πηγές, συμπεριλαμβανομένου του κοινοτικού κλάδου παραγωγής. Το μέσο περιθώριο κέρδους του εν λόγω εισαγωγέα στην εμπορία οπτάνθρακα είναι περίπου 5-10 %.
(87)
Ο συνεργασθείς εισαγωγέας είναι αντίθετος στην επιβολή μέτρων. Ωστόσο, δεδομένης της ιδιαίτερα ισχυρής θέσης που κατέχει ο εν λόγω εισαγωγέας στις εισαγωγές του υπό εξέταση προϊόντος, θα μπορούσε ασφαλώς να μετακυλίσει στους χρήστες μεγάλο μέρος, αν όχι το σύνολο, του πρόσθετου κόστους που θα προκύψει από τα μέτρα αντιντάμπινγκ. Στο πλαίσιο αυτό, η επιβολή δασμών αντιντάμπινγκ στις εισαγωγές από τη ΛΔΚ, όπως εξηγείται στην αιτιολογική σκέψη 82 ανωτέρω, θα οδηγήσει κατά πάσα πιθανότητα σε διορθωτική αύξηση των τιμών της αγοράς. Συνεπώς, πρέπει να αναμένεται ότι οι εισαγωγείς που αγοράζουν το προϊόν από τη ΛΔΚ θα μπορέσουν να μετακυλίσουν το δασμό αυτό στον τελικό πελάτη. Εν πάση περιπτώσει, λόγω της σχετικά περιορισμένης βαρύτητας του εν λόγω προϊόντος στις δραστηριότητες του εισαγωγέα, και του περιθωρίου κέρδους που έχει αυτή τη στιγμή στην εμπορία του οπτάνθρακα 80+, αναμένεται ότι η προσωρινή επιβολή δασμού δεν θα επηρεάσει σε σημαντικό βαθμό την οικονομική κατάσταση του εν λόγω οικονομικού φορέα.
3. Συμφέρον των χρηστών
(88)
Όπως αναφέρεται στην αιτιολογική σκέψη 9 ανωτέρω, υπήρξαν αρκετοί χρήστες και ενώσεις χρηστών που απάντησαν στο ερωτηματολόγιο ή υπέβαλαν παρατηρήσεις. Ο κοινοτικός κλάδος χρηστών αποτελείται από δύο μεγάλους τομείς, συγκεκριμένα τους παραγωγούς ορυκτοβάμβακα και τα χυτήρια.
α) Παραγωγοί ορυκτοβάμβακα
(89)
Απαντήσεις στα ερωτηματολόγια χρηστών έδωσαν θυγατρικές της Rockwool International A/S («Rockwool»), του μεγαλύτερου ομίλου παραγωγής ορυκτοβάμβακα στην Κοινότητα. Η Rockwool χρησιμοποιεί τον οπτάνθρακα 80+ στην παραγωγή ορυκτοβάμβακα ως καύσιμο για την τήξη των ορυκτών. Ο ορυκτοβάμβακας χρησιμοποιείται κυρίως ως μονωτικό υλικό. Το περιθώριο κέρδους του ομίλου Rockwool συνολικά κατά την ΠΕ ήταν πάνω από το 10 %.
(90)
Διαπιστώθηκε ότι η Rockwool κατά την ΠΕ αντιπροσώπευε το 13 % περίπου της συνολικής κατανάλωσης οπτάνθρακα 80+ στην Κοινότητα και το 18 % περίπου των συνολικών εισαγωγών κινεζικού οπτάνθρακα 80+.
(91)
Η εταιρεία διαθέτει 15 εργοστάσια παραγωγής στην Κοινότητα και απασχολεί συνολικά περίπου 6 600 εργαζομένους. Ο κινεζικός οπτάνθρακας 80+ χρησιμοποιείται σε εργοστάσιά της σε τρία κράτη μέλη της ΕΕ, τα οποία απασχολούν συνολικά 2 400 εργαζομένους, ενώ τα υπόλοιπα εργοστάσια χρησιμοποιούν κοινοτικό οπτάνθρακα 80+. Διαπιστώθηκε ότι ο οπτάνθρακας 80+, κατά την ΠΕ, αντιπροσώπευε το 4 % έως 8 % του συνολικού κόστους παραγωγής των εταιρειών της Rockwool που χρησιμοποιούσαν κινεζικό οπτάνθρακα 80+.
β) Χυτήρια
(92)
Τα χυτήρια εκτιμάται ότι αντιπροσωπεύουν περίπου το 80 % της συνολικής κατανάλωσης οπτάνθρακα 80+ στην Κοινότητα. Στον κλάδο των χυτηρίων, ο οπτάνθρακας 80+ χρησιμοποιείται ως καύσιμο για την τήξη παλιοσίδερων που προορίζονται για την παραγωγή σιδηρούχων χυτών τεχνουργημάτων, τα οποία χρησιμοποιούνται στην παραγωγή εξαρτημάτων για την αυτοκινητοβιομηχανία, για μηχανικές εφαρμογές, για μηχανήματα και στον τομέα υπηρεσιών κοινής ωφέλειας.
(93)
Ο πιθανός αντίκτυπος της επιβολής μέτρων αντιντάμπινγκ στα χυτήρια εκτιμήθηκε με βάση απαντήσεις σε ερωτηματολόγια χρηστών από κοινοτικά χυτήρια που αντιπροσώπευαν το 18 % περίπου της συνολικής κατανάλωσης οπτάνθρακα 80+ στην Κοινότητα και το 18 % περίπου επίσης των συνολικών εισαγωγών του υπό εξέταση προϊόντος από τη ΛΔΚ κατά την ΠΕ. Τεκμηριωμένες παρατηρήσεις ελήφθησαν επίσης από την CAEF και τη γερμανική εθνική ένωση χυτηρίων.
(94)
Διαπιστώθηκε ότι ο οπτάνθρακας 80+ αντιπροσώπευε κατά την ΠΕ το 3 %-6 % του συνολικού κόστους παραγωγής των χυτηρίων που περιελήφθησαν στην ανάλυση. Τα ποσοστά αυτά διαφέρουν από τις εκτιμήσεις της CAEF, σύμφωνα με την οποία η συμμετοχή της τιμής του οπτάνθρακα στο κόστος παραγωγής χυτών τεχνουργημάτων μπορεί να φθάσει σε ποσοστά μέχρι 15 %.
γ) Επιχειρήματα των χρηστών
(95)
Το πρώτο βασικό επιχείρημα που προέβαλαν οι χρήστες κατά της επιβολής μέτρων είναι ότι οι ευρωπαίοι παραγωγοί δεν μπορούν από μόνοι τους να καλύψουν τη ζήτηση οπτάνθρακα στην Κοινότητα. Το γεγονός αυτό αναγνωρίζεται και από τον κοινοτικό κλάδο παραγωγής, ενώ καταδεικνύεται σαφώς και από το γεγονός ότι η κοινοτική κατανάλωση κατά την ΠΕ ήταν περίπου 1,6 εκατ. τόνοι (ποσότητα η οποία, σύμφωνα με τις προβλέψεις των χρηστών, είναι πιθανόν να αυξηθεί κατά τα επόμενα χρόνια), ενώ η συνολική κοινοτική παραγωγή, με βάση στοιχεία που ελήφθησαν τόσον από τους παραγωγούς του κοινοτικού κλάδου παραγωγής όσο και από τους άλλους κοινοτικούς παραγωγούς (βλέπε αιτιολογική σκέψη 72 ανωτέρω), ήταν κατά το ίδιο χρονικό διάστημα περίπου 1,3 εκατ. τόνοι. Δεδομένου ότι ο κοινοτικός κλάδος παραγωγής λειτουργεί με υψηλό ποσοστό χρησιμοποίησης της παραγωγικής του ικανότητας, είναι φανερό ότι, για να καλυφθεί η ζήτηση, χρειάζονται οπωσδήποτε εισαγωγές, ακόμη και αν το σύνολο της κοινοτικής παραγωγής καταναλωθεί εντός Κοινότητας.
(96)
Στο πλαίσιο αυτό, πρέπει να σημειωθεί ότι σκοπός των μέτρων αντιντάμπινγκ δεν είναι να παύσουν οι εισαγωγές, αλλά να εξαλειφθούν οι αθέμιτες εμπορικές πρακτικές που έχουν ζημιογόνες επιπτώσεις στον κοινοτικό κλάδο παραγωγής και να αποκατασταθεί καθεστώς γνήσιου ανταγωνισμού στην κοινοτική αγορά. Όσον αφορά το ανταγωνιστικό περιβάλλον στην κοινοτική αγορά, πρέπει να σημειωθεί ότι, αν και το πιθανό αποτέλεσμα της επιβολής μέτρων αντιντάμπινγκ θα είναι να αυξηθούν τα επίπεδα τιμών των εξαγωγών καταγωγής ΛΔΚ στην Κοινότητα, τα προτεινόμενα μέτρα δεν πρόκειται να οδηγήσουν σε αποκλεισμό των κινέζων εξαγωγέων από την κοινοτική αγορά και, επομένως, θα συνεχιστεί η παρουσία των κινεζικών προϊόντων στην αγορά.
(97)
Περαιτέρω, οι χρήστες ισχυρίστηκαν ότι η επιβολή μέτρων θα οδηγήσει πιθανότατα σε αύξηση του κόστους αγοράς, πράγμα το οποίο μπορεί να επηρεάσει την ανταγωνιστικότητά τους και να θέσει σε κίνδυνο τις μεταποιητικές τους δραστηριότητες στην Κοινότητα. Ισχυρίστηκαν ακόμη ότι η κατάσταση θα είναι ακόμη πιο σοβαρή στην περίπτωση των χρηστών που δεν μπορούν να αντικαταστήσουν τον κινεζικό οπτάνθρακα 80+ με ευρωπαϊκό οπτάνθρακα 80+, αφού δεν θα έχουν άλλη επιλογή από το να επωμιστούν το πρόσθετο βάρος του δασμού αντιντάμπινγκ.
(98)
Από την έρευνα προέκυψε ότι ο οπτάνθρακας 80+ αντιπροσωπεύει το 4 % έως 8 % του συνολικού κόστους της παραγωγής ορυκτοβάμβακα και το 3-6 % του συνολικού κόστους των χυτηρίων. Συνεπώς, ακόμη και αν οι εισαγωγείς μετακυλίσουν εξ ολοκλήρου το κόστος του δασμού στους χρήστες, η μέγιστη θεωρητική αύξηση του κόστους παραγωγής, τόσο για τη Rockwool όσο και για τα χυτήρια, λόγω του δασμού αντιντάμπινγκ θα είναι περίπου 1 %.
(99)
Επιπλέον, πρέπει να σημειωθεί ότι, σε περίπτωση συρρίκνωσης ή ενδεχόμενης εξαφάνισης του κοινοτικού κλάδου παραγωγής οπτάνθρακα 80+, θα μειωθούν και οι διαθέσιμες πηγές προσφοράς, με όλα τα επακόλουθα αρνητικά αποτελέσματα για τους χρήστες στην Κοινότητα, για τους οποίους ο οπτάνθρακας 80+ είναι στρατηγικής σημασίας. Σε μια τέτοια περίπτωση, η προσφορά οπτάνθρακα 80+ στην Κοινότητα μπορεί να τεθεί υπό την πλήρη εξάρτηση της κινεζικής παραγωγής, η οποία τότε θα κατελάμβανε δεσπόζουσα θέση στην κοινοτική αγορά. Στο πλαίσιο αυτό, θεωρείται ότι η ύπαρξη εναλλακτικών πηγών προσφοράς είναι ζωτικής σημασίας για να διασφαλιστεί η απρόσκοπτη πρόσβαση σε πρώτες ύλες.
(100)
Από πληροφορίες που έχει στη διάθεσή της η Επιτροπή προκύπτει ότι τη στιγμή αυτή εμφανίζεται έλλειψη προσφοράς κινεζικού οπτάνθρακα 80+ για εξαγωγές, για λόγους που δεν συνδέονται με τη διαδικασία αντιντάμπινγκ αλλά λόγω μέτρων που έλαβε η κινεζική κυβέρνηση για να κάμψει τις εξαγωγές, μεταξύ άλλων, και του υπό εξέταση προϊόντος. Από την 1η Ιουνίου 2007, ο φόρος εξαγωγής στον οπτάνθρακα 80+ αυξήθηκε από 5 % σε 15 %. Η συρρίκνωση ή ακόμη και η εξαφάνιση του κοινοτικού κλάδου παραγωγής μπορεί να οξύνει αυτά τα προβλήματα και να δημιουργήσει συνθήκες έλλειψης προσφοράς για τους χρήστες. Αφετέρου, με την εξάλειψη των αθέμιτων πλεονεκτημάτων τα οποία παρέχουν οι πρακτικές ντάμπινγκ, πιστεύεται ότι θα αποφευχθεί η περαιτέρω κάμψη του κοινοτικού κλάδου παραγωγής και θα διατηρηθεί έτσι η δυνατότητα επιλογής από ένα ευρύ σύνολο πηγών προσφοράς, με ενίσχυση ενδεχομένως ακόμη και του ανταγωνισμού μεταξύ των υφιστάμενων παραγωγών.
δ) Συμπέρασμα
(101)
Από τα αποδεικτικά στοιχεία που έχει στη διάθεσή της η Επιτροπή μέχρι τώρα προκύπτει ότι ο οπτάνθρακας 80+ αντιπροσωπεύει οριακό μόνο ποσοστό του συνολικού κόστους τόσο των παραγωγών ορυκτοβάμβακα όσο και των χυτηρίων και ότι, συνεπώς, ο αντίκτυπος οποιουδήποτε μέτρου αντιντάμπινγκ στο κόστος παραγωγής τους θα είναι ασφαλώς περιορισμένος. Επιπλέον, δεν αποκλείεται οι εισαγωγείς να αναλάβουν μέρος της αύξησης του κόστους ή οι χρήστες να μπορέσουν να μετακυλίσουν μέρος ή το σύνολο της αύξησης του κόστους στους τελικούς τους πελάτες. Συνεπώς, συνάγεται ότι μέτρα αντιντάμπινγκ όπως το προτεινόμενο δεν πρόκειται να επηρεάσουν σημαντικά την οικονομική κατάσταση των χρηστών. Λόγω του περιορισμένου αντικτύπου των μέτρων αντιντάμπινγκ στο κόστος των χρηστών, είναι απίθανο η επιβολή των εν λόγω μέτρων να έχει ως αποτέλεσμα το κλείσιμο επιχειρήσεων. Συνεπώς, δεν πρόκειται να υπάρξει σημαντική επίπτωση στην απασχόληση εργαζομένων στον κλάδο των χρηστών.
4. Συμπέρασμα σχετικά με το κοινοτικό συμφέρον
(102)
Με την επιβολή των μέτρων αναμένεται ότι ο κοινοτικός κλάδος παραγωγής θα μπορέσει να βελτιώσει την αποδοτικότητά του, με όλες τις επακόλουθες ευεργετικές συνέπειες στις συνθήκες ανταγωνισμού στην κοινοτική αγορά. Λόγω της δυσχερούς οικονομικής κατάστασης του κοινοτικού κλάδου παραγωγής, υπάρχει ο κίνδυνος, αν δεν ληφθούν μέτρα, να κλείσουν παραγωγικές εγκαταστάσεις και να υπάρξουν απολύσεις εργατικού δυναμικού. Στην περίπτωση αυτή, η εξάρτηση της κοινοτικής αγοράς από τις εισαγωγές θα καταστεί ακόμη μεγαλύτερη.
(103)
Όσον αφορά τους εισαγωγείς, αν και μπορεί να υπάρξουν αρνητικές εξελίξεις με τη μορφή της αύξησης τιμών, η έκταση των επιπτώσεων από τις εν λόγω εξελίξεις μπορεί να μειωθεί με τον περιορισμό των περιθωρίων ή με τη μετακύλιση μέρους της αύξησης στον κλάδο των χρηστών.
(104)
Όσον αφορά τους χρήστες, η επίδραση του προτεινόμενου δασμού αντιντάμπινγκ στο κόστος παραγωγής τους αναμένεται να είναι πολύ περιορισμένη.
(105)
Υπό το πρίσμα των ανωτέρω, συνάγεται προσωρινά το συμπέρασμα ότι δεν υπάρχουν σοβαροί λόγοι που να επιτάσσουν τη μη επιβολή μέτρων στην παρούσα περίπτωση, αλλά ότι η εφαρμογή των μέτρων θα εξυπηρετήσει τα συμφέροντα της Κοινότητας.
Ζ. ΠΡΟΤΑΣΗ ΓΙΑ ΠΡΟΣΩΡΙΝΑ ΜΕΤΡΑ ΑΝΤΙΝΤΑΜΠΙΝΓΚ
(106)
Με βάση τα συμπεράσματα που εξήχθησαν σχετικά με το ντάμπινγκ, τη ζημία, την αιτιώδη συνάφεια και το κοινοτικό συμφέρον, κρίνεται σκόπιμο να επιβληθούν προσωρινά μέτρα, για να αποφευχθεί η πρόκληση περαιτέρω ζημίας στον κοινοτικό κλάδο παραγωγής από τις εισαγωγές ντάμπινγκ.
1. Επίπεδο εξάλειψης της ζημίας
(107)
Τα προσωρινά μέτρα αντιντάμπινγκ πρέπει να επιβληθούν σε επίπεδο ικανό να εξουδετερώσει τη ζημία που προκλήθηκε στον κοινοτικό κλάδο παραγωγής από τις εισαγωγές ντάμπινγκ, χωρίς να γίνεται υπέρβαση του διαπιστωθέντος περιθωρίου ντάμπινγκ. Κατά τον υπολογισμό του ύψους του δασμού που είναι απαραίτητος για την εξάλειψη των επιπτώσεων του ζημιογόνου ντάμπινγκ, ελήφθη υπόψη ότι τα μέτρα θα πρέπει να επιτρέπουν στον κοινοτικό κλάδο παραγωγής να καλύπτει το κόστος παραγωγής του και να επιτυγχάνει ένα συνολικό προ φόρων κέρδος το οποίο θα μπορούσε ευλόγως να αναμένει υπό κανονικές συνθήκες ανταγωνισμού, δηλαδή αν δεν υπήρχαν εισαγωγές ντάμπινγκ. Το περιθώριο κέρδους προ φόρων που χρησιμοποιήθηκε προσωρινά για τον υπολογισμό αυτό είναι 15,3 % επί του κύκλου εργασιών, που αντιστοιχεί στο μέσο περιθώριο κέρδους που πραγματοποίησε ο κοινοτικός κλάδος παραγωγής κατά την περίοδο 2003-2005.
(108)
Εν συνεχεία, προσδιορίστηκε η αναγκαία αύξηση τιμής βάσει σύγκρισης της μέσης τιμής εισαγωγής, όπως προσδιορίστηκε στους υπολογισμούς για τις χαμηλότερες των κοινοτικών τιμές εισαγωγών (βλέπε αιτιολογική σκέψη 43 ανωτέρω), με τη μη ζημιογόνο τιμή του ομοειδούς προϊόντος που διατίθεται από τον κοινοτικό κλάδο παραγωγής στην κοινοτική αγορά. Η μη ζημιογόνος τιμή προσδιορίστηκε με προσαρμογή της τιμής πώλησης του κοινοτικού κλάδου παραγωγής, ώστε να αντιπροσωπεύει το προαναφερθέν περιθώριο κέρδους. Η διαφορά που προέκυψε από την εν λόγω σύγκριση, εκφρασμένη ως ποσοστό της συνολικής αξίας εισαγωγής CIF, ήταν 35,7 %, δηλαδή μικρότερη από το διαπιστωθέν περιθώριο ντάμπινγκ.
(109)
Δεδομένου ότι κανένας παραγωγός-εξαγωγέας από τη ΛΔΚ δεν ζήτησε ατομική μεταχείριση, υπολογίστηκε ένα ενιαίο σε επίπεδο χώρας επίπεδο εξάλειψης ζημίας για όλους τους εξαγωγείς της ΛΔΚ.
2. Προσωρινά μέτρα
(110)
Υπό το πρίσμα των προαναφερθέντων, και σύμφωνα με το άρθρο 7 παράγραφος 2 του βασικού κανονισμού, θεωρείται ότι πρέπει να επιβληθεί προσωρινός δασμός αντιντάμπινγκ στα επίπεδα του χαμηλότερου από τα δύο προσδιορισθέντα περιθώρια, ντάμπινγκ και ζημίας, σύμφωνα με τον κανόνα του χαμηλότερου δασμού.
(111)
Με βάση τα ανωτέρω, ο προσωρινός δασμός αντιντάμπινγκ πρέπει να ανέρχεται στο 35,7 %.
3. Μορφή των μέτρων
(112)
Τα μέτρα αντιντάμπινγκ μπορεί να λάβουν διάφορες μορφές, σκοπός όμως παραμένει πάντοτε να αρθούν οι επιπτώσεις του ζημιογόνου ντάμπινγκ. Μετά την ΠΕ, παρατηρήθηκαν σημαντικές αυξήσεις στις τιμές των κινεζικών εισαγωγών του υπό εξέταση προϊόντος, πέραν μάλιστα των ζημιογόνων επιπέδων. Υπό τις συνθήκες αυτές, και δεδομένου ότι η εν λόγω αγορά χαρακτηριζόταν στο παρελθόν από μεγάλη αστάθεια τιμών, θεωρείται ότι η καταλληλότερη μορφή μέτρων στην προκειμένη περίπτωση είναι η επιβολή δασμού με τη μορφή ελάχιστης τιμής εισαγωγής («ΕΤΕ»). Με την ΕΤΕ διασφαλίζεται ότι το υπό εξέταση προϊόν δεν πωλείται σε ζημιογόνες τιμές, ενώ ταυτόχρονα αυτές δεν αυξάνονται αδικαιολόγητα, όταν είναι σε επαρκώς υψηλά επίπεδα. Με την ΕΤΕ αναμένεται να επέλθει σταθερότητα στην αγορά, επειδή διασφαλίζεται ένα κατάλληλο επίπεδο τιμών για τον κοινοτικό κλάδο παραγωγής, παρέχοντάς του τη δυνατότητα να δραστηριοποιείται υπό βιώσιμες οικονομικές συνθήκες, και, ταυτόχρονα, να αποτελεί σημείο αναφοράς για τους εισαγωγείς και τους χρήστες για τον έγκαιρο προγραμματισμό των οικονομικών τους δραστηριοτήτων.
(113)
Το ύψος της ελάχιστης τιμής εισαγωγής προκύπτει από την εφαρμογή του περιθωρίου ζημίας στις τιμές εξαγωγής που χρησιμοποιήθηκαν στον υπολογισμό του επιπέδου εξάλειψης ζημίας κατά την ΠΕ. Έτσι, η ελάχιστη τιμή εισαγωγής υπολογίζεται στα 227 ευρώ ανά τόνο.
4. Εφαρμογή
(114)
Όπως αναφέρεται στην αιτιολογική σκέψη 14 ανωτέρω, ο οπτάνθρακας 80+ εισάγεται υπό την ίδια τελωνειακή ονοματολογία με τον οπτάνθρακα 80-. Τα δύο αυτά προϊόντα διακρίνονται μόνο από το μέγεθός τους, προορίζονται όμως για δύο διαφορετικούς κλάδους και παράγονται από διαφορετικούς παραγωγούς στην Κοινότητα. Ο παρών κανονισμός αποσκοπεί απλώς να ρυθμίσει τις εισαγωγές οπτάνθρακα 80+ που τίθενται σε ελεύθερη κυκλοφορία στην Κοινότητα. Δεδομένου ότι οι εισαγωγές οπτάνθρακα 80- μπορεί να περιέχουν και ένα ορισμένο ποσοστό οπτάνθρακα 80+, πρέπει να ληφθεί μέριμνα ώστε η επιβολή του δασμού στον οπτάνθρακα 80+ να μην έχει ως αποτέλεσμα την αδικαιολόγητη επιβολή δασμού στον οπτάνθρακα 80- στην περίπτωση μεικτών φορτίων.
(115)
Κατά συνέπεια, ο δασμός αντιντάμπινγκ θα πρέπει να επιβάλλεται σε άνθρακα οπτανθρακοποίησης σε τεμάχια με διάμετρο μεγαλύτερη των 80 mm, κατά την αποστολή του σε μείγματα που περιέχουν άνθρακα οπτανθρακοποίησης σε τεμάχια με διάμετρο μεγαλύτερη των 80 mm και άνθρακα οπτανθρακοποίησης σε τεμάχια μικρότερων διαμέτρων, εκτός αν διαπιστωθεί ότι η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm δεν υπερβαίνει το 20 % του ξηρού καθαρού βάρους του μεικτού φορτίου. Η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm που περιέχεται σε μείγματα μπορεί να προσδιοριστεί με βάση δείγματα που λαμβάνονται σύμφωνα με τα άρθρα 68 έως 70 του κανονισμού (ΕΟΚ) αριθ. 2913/92 του Συμβουλίου (9). Στις περιπτώσεις που η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm προσδιορίζεται με δειγματοληψία, τα δείγματα πρέπει να επιλέγονται σύμφωνα με το πρότυπο ISO 18238:2006.
(116)
Ωστόσο, αν διαπιστωθεί ότι εισήχθη και τέθηκε σε ελεύθερη κυκλοφορία στην Κοινότητα μείγμα άνθρακα οπτανθρακοποίησης (οπτάνθρακας 80+ και οπτάνθρακας 80-) με κωδικό ΣΟ ex 2704 00 19, ο οποίος στη συνέχεια κοσκινίστηκε και διατέθηκε ως οπτάνθρακας 80+, θα θεωρείται ως το υπό εξέταση προϊόν και, κατά συνέπεια, θα υπάγεται στις διατάξεις του παρόντος κανονισμού.
5. Τελική διάταξη
(117)
Αναγνωρίζεται ότι, πριν από τον οριστικό καθορισμό, απαιτείται περαιτέρω ανάλυση ορισμένων στοιχείων όσον αφορά τους όγκους και τις τιμές εισαγωγών, ιδίως για το έτος 2004, τις επιπτώσεις των πρόσφατων αποφάσεων της κινεζικής κυβέρνησης για τις εξαγωγές οπτάνθρακα στην κοινοτική και τις παγκόσμιες αγορές, καθώς και τη σκοπιμότητα εφαρμογής ενός συστήματος τιμαριθμοποίησης της ΕΤΕ. Ωστόσο, από τις πληροφορίες που συγκεντρώθηκαν και εξετάστηκαν μέχρι τώρα στην έρευνα προκύπτει σαφώς η ύπαρξη πρακτικής ντάμπινγκ, ζημίας και αιτιώδους συνάφειας μεταξύ ντάμπινγκ και ζημίας, καθώς και ότι η επιβολή μέτρων δεν αντιβαίνει στο κοινοτικό συμφέρον. Εξάγεται, συνεπώς, το συμπέρασμα ότι η ανάγκη λήψης περισσότερων πληροφοριών και διεύρυνσης της ανάλυσης σχετικά με τα προαναφερθέντα στοιχεία πριν από τον οριστικό καθορισμό δεν αποτελεί κατά κανένα τρόπο εμπόδιο στην επιβολή προσωρινών μέτρων.
(118)
Για λόγους χρηστής διαχείρισης, πρέπει να οριστεί περίοδος κατά την οποία τα ενδιαφερόμενα μέρη που αναγγέλθηκαν εντός της προθεσμίας που καθορίζεται στην ανακοίνωση έναρξης διαδικασίας μπορούν να γνωστοποιήσουν γραπτώς τις απόψεις τους και να ζητήσουν ακρόαση. Επιπλέον, πρέπει να αναφερθεί ότι τα συμπεράσματα που εξήχθησαν για τους σκοπούς του παρόντος κανονισμού όσον αφορά την επιβολή δασμών αντιντάμπινγκ είναι προσωρινά και ίσως χρειαστεί να επανεξεταστούν για τυχόν επιβολή οριστικού δασμού,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Επιβάλλεται προσωρινός δασμός αντιντάμπινγκ στις εισαγωγές άνθρακα οπτανθρακοποίησης σε τεμάχια μεγαλύτερα των 80 mm κατ’ ανώτατη διάμετρο (οπτάνθρακας 80+) καταγωγής Λαϊκής Δημοκρατίας της Κίνας, που υπάγονται στον κωδικό ΣΟ ex 2704 00 19 (κωδικός Taric 2704001910). Η διάμετρος των τεμαχίων προσδιορίζεται σύμφωνα με το πρότυπο ISO 728:1995.
2. Το ποσό του προσωρινού δασμού αντιντάμπινγκ που επιβάλλεται στα προϊόντα που περιγράφονται στην παράγραφο 1 αντιστοιχεί στη διαφορά μεταξύ μιας ελάχιστης τιμής εισαγωγής 227 ευρώ ανά τόνο και της καθαρής, ελεύθερο στα σύνορα της Κοινότητας, τιμής, πριν από την επιβολή του δασμού, εφόσον η δεύτερη τιμή είναι χαμηλότερη από την ελάχιστη τιμή εισαγωγής.
3. Ο δασμός αντιντάμπινγκ εφαρμόζεται επίσης σε άνθρακα οπτανθρακοποίησης σε τεμάχια με διάμετρο μεγαλύτερη των 80 mm κατά την αποστολή του σε μίγματα που περιέχουν άνθρακα οπτανθρακοποίησης σε τεμάχια με διάμετρο μεγαλύτερη των 80 mm και άνθρακα οπτανθρακοποίησης σε τεμάχια μικρότερων διαμέτρων, εκτός αν προσδιοριστεί ότι η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm δεν υπερβαίνει το 20 % του ξηρού καθαρού βάρους του μεικτού φορτίου. Η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm που περιέχεται σε μείγματα μπορεί να προσδιοριστεί με βάση δείγματα που λαμβάνονται σύμφωνα με τα άρθρα 68 έως 70 του κανονισμού (ΕΟΚ) αριθ. 2913/92 του Συμβουλίου. Στις περιπτώσεις που η ποσότητα του άνθρακα οπτανθρακοποίησης σε τεμάχια με διάμετρο μεγαλύτερη των 80 mm προσδιοριστεί με δειγματοληψία, τα δείγματα πρέπει να επιλέγονται σύμφωνα με το πρότυπο ISO 18238:2006.
4. Σε περίπτωση ζημίας των εμπορευμάτων πριν από τη θέση τους σε ελεύθερη κυκλοφορία, περίπτωση στην οποία η καταβληθείσα ή καταβλητέα τιμή υπολογίζεται κατ’ αναλογία για τον προσδιορισμό της δασμολογητέας αξίας, σύμφωνα με το άρθρο 145 του κανονισμού (ΕΟΚ) αριθ. 2454/93 της Επιτροπής (10), η ελάχιστη τιμή εισαγωγής που καθορίστηκε παραπάνω μειώνεται ανάλογα με την καταβληθείσα ή καταβλητέα τιμή. Ο καταβλητέος δασμός ισούται με τη διαφορά μεταξύ της μειωμένης ελάχιστης τιμής εισαγωγής και της μειωμένης καθαρής, ελεύθερο στα σύνορα της Κοινότητας, τιμής, πριν από τον εκτελωνισμό.
5. Η θέση σε ελεύθερη κυκλοφορία στην Κοινότητα του προϊόντος που αναφέρεται στην παράγραφο 1 υπόκειται στην καταβολή εγγύησης ισοδύναμης με το ποσό του προσωρινού δασμού.
6. Εκτός αν ορίζεται διαφορετικά, εφαρμόζονται οι ισχύουσες διατάξεις για τους τελωνειακούς δασμούς.
Άρθρο 2
Με την επιφύλαξη του άρθρου 20 του κανονισμού (ΕΚ) αριθ. 384/96 του Συμβουλίου, τα ενδιαφερόμενα μέρη δύνανται να ζητήσουν τη δημοσιοποίηση των ουσιωδών στοιχείων και του σκεπτικού βάσει των οποίων εκδόθηκε ο παρών κανονισμός, να γνωστοποιήσουν γραπτώς τις απόψεις τους και να ζητήσουν ακρόαση από την Επιτροπή εντός ενός μηνός από την ημερομηνία έναρξης ισχύος του παρόντος κανονισμού.
Σύμφωνα με το άρθρο 21 παράγραφος 4 του κανονισμού (ΕΚ) αριθ. 384/96, τα ενδιαφερόμενα μέρη μπορούν να υποβάλουν παρατηρήσεις σχετικά με την εφαρμογή του παρόντος κανονισμού εντός ενός μηνός από την ημερομηνία έναρξης ισχύος του παρόντος κανονισμού.
Άρθρο 3
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Το άρθρο 1 του παρόντος κανονισμού εφαρμόζεται για περίοδο έξι μηνών.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 18 Σεπτεμβρίου 2007.

Labels: 4
14
7
3
18